title: Carlo Gambino

text: Carlo Gambino (24. elokuuta 1902 Sisilia, Italia – 15. lokakuuta 1976 New York, Yhdysvallat) oli kuuluisa italialainen mafioso, joka oli Gambinon perheen pomo ja jonka muut neljä perhettä tunnustivat myös pomojen pomoksi. Gambino tunnettiin hillittynä ja hän edellytti tiettyä muodollisuutta. Toisin kuin monet muut mafiosot, Gambino ei juurikaan ollut vankilassa ja varallisuudestaan huolimatta piti elämäntyylinsä varsin vaatimattomana.


title: Carlo Gambino

text: Gambino kuoli sydäninfarktiin 74-vuotiaana.


title: Carlo Gambino

text: Gambino syntyi Sisilian Palermossa perheeseen, joka oli ollut vuosisatoja osa italialaista kunnian seuraa ("Onoratà Società", tunnetaan myös Sisilian mafiana), jolle myös hän toimi. Hänet esiteltiin 19-vuotispäivänään Cosa Nostralle, jolloin hänestä tehtiin järjestön jäsen. Saman vuoden marraskuussa Gambino pääsi perhesuhteidensa avulla Yhdysvaltoihin, jonne useat italialaiset mafiosot vetäytyivät Mussolinin pyrkiessä hajottamaan organisaation ja sen toiminta siten vaikeutui.


title: Carlo Gambino

text: Gambino saapui Virginiaan Yhdysvaltoihin laittomana siirtolaisena ja siirtyi New Yorkiin, jossa toimi Castellanon perheen kanssa, joihin omasi sukulaisyhteyksiä. Gambino toi mukaan järjestöön serkkunsa Paul Castellanon, josta myöhemmin tuli hänen seuraajansa Gambinon perheen pomona. Hän toimi kieltolain aikana Castellanoille romminkuljettajana, kuskina ja pelkääjän paikalla istuvana asemiehenä, mutta siirtyi myöhemmin työskentelemään Giuseppe ”Pomo-Joe” Masserialle.


title: Carlo Gambino

text: Gambino toimi Charles ”Lucky” Lucianon kanssa ja heidän yhteistyönsä palveli heitä molempia. Luciano halusi syrjäyttää Masserian sekä tämän kilpailijan Salvatore Maranzanon Castellamaren sodan aikana. Luciano ei ollut ainoa, ja Masserian omat miehet murhasivat hänet huhtikuussa 1931 tämän ollessa ravintolassa Lucianon kanssa. Maranzano nimitti Lucianon kakkosmiehekseen. Luciano määräsi kuitenkin pian Maranzanon murhattavaksi, jonka jälkeen hän sai mahdollisuuden tulla johtavaksi pomoksi. Vuonna 1931 Luciano oli mukana perustamassa mafian New Yorkin syndikaattia, joka on johtanut mafian toimintaa nykypäivään saakka. Gambino siirtyi Manganon perheen "caporegimeksi", joka oli vallassa Brooklynissä.


title: Carlo Gambino

text: 29-vuotiaana hän meni naimisiin Paul Castellanon siskon Catherinen kanssa. He saivat kolme poikaa ja yhden tyttären. He elivät Brooklynissä vaatimattomassa rivitalossa ja ainoa merkki turhamaisuudesta oli hänen Buickinsa rekisterikilpi; CG1.


title: Carlo Gambino

text: Albert Anastasian siirryttyä Manganon perheen pomoksi, Gambino siirtyi tämän alipomoksi vuonna 1956. Gambinosta oli tullut yksi merkittävimmistä mafiosoista. Hänen järjestettyään Anastasian murhan Vito Genevesen pyynnöstä 25. lokakuuta 1957, Gambinon perheen aika alkoi.


title: Carlo Gambino

text: Gambino sai paljon tuloja myös laillisista yrityksistään. Hän omisti erilaisia kauppoja, klubeja ja ravintoloita, joihin ei liittynyt rikollista toimintaa. Hallitus tiesi hänen rikollisista yrityksistään, mutta hänen kiinnisaamisensa ei ollut helppoa Gambinon pitäessä matalaa profiilia ja kieltäytyessään kommentoida toimittajille. Hän oli jatkuvan valvonnan alla.


title: Carlo Gambino

text: Gambinoa syytettiin vuonna 1969 kuorma-auton aseistetun kaappaamisen ja ryöstämisen suunnittelusta John Gottin jäädessä kiinni. Juttua kuitenkin lykättiin useaan otteeseen.


title: Carlo Gambino

text: Hänen terveydentilansa oli heikentynyt ja hänen vaimonsa kuollessa syöpään 1971, hänen tilansa heikkeni entisestään. Hallitus yritti häätää Gambinoa Italiaan, koska hän oli maassa edelleen laittomasti, eikä ollut hakenut Yhdysvaltain kansalaisuutta. Hänen lääkärinsä todistivat, ettei hän voisi sydänvikojensa vuoksi tehdä matkaa Italiaan. Kun hallitus oli viimein saamassa tahtoaan läpi, hänen perheensä lahjoi kaksi vaikutusvaltaista Yhdysvaltain senaattoria. Heille luvattiin 25 000 dollaria vuosittain maksettavaksi loppuelämänsä ajaksi. Gambino sai jäädä maahan.


title: Carlo Gambino

text: Gambinon tärkeä asema tunnustettiin myös Colombon-Gallon sodan aikana, jossa hän oli sivustaseuraaja. Eloon jääneet pyysivät Gambinoa lopettamaan sodan, koska se häiritsi liiketoimintaa. Gambino lopetti sodan, jonka jälkeen hänet tunnustettiin pomojen pomoksi. Joe Masserian jälkeen Gambino oli ensimmäinen, joka oli saanut kyseisen arvonimen.


title: Carlo Gambino

text: Hän tiesi heikkenevän terveydentilansa ja valitsi seuraajakseen lankonsa Paul Castellanon, jonka puutteita korjatakseen teki sopimuksen myös Aniello Dellacrocen kanssa, jotta tämä toimisi Castellanon alipomona luvaten tälle Manhattanin. Gambino kuoli sydäninfarktiin kesäkodissaan Long Islandilla katsoessaan tv:tä, 15. lokakuuta 1976, 74-vuotiaana.


title: Muinaiset astronautit

text: Muinaiset astronautit viittaavat näennäistieteellisenä pidettyyn hypoteesiin, jonka mukaan Maassa on ihmiskunnan esihistorian aikana vieraillut humanoideja toisilta planeetoilta ja he ovat vaikuttaneet merkittävällä tavalla ihmiskunnan kehitykseen. Näin olisi tapahtunut maan uskontoon, teknologiaan ja kulttuuriin vaikuttanut ”paleokontakti” toisen planeetan sivilisaation kanssa. Tunnetuimpia muinaisastronauttihypoteesin puolestapuhujia ovat "Legendary Times" -lehden julkaisija Giorgio A. Tsoukalos ja kirjailija Erich von Däniken, jonka ensimmäinen kirja "Vieraita avaruudesta" ilmestyi vuonna 1968. Vastustajien mielestä muinaisastronauttihypoteesit ovat mielikuvitusta tai näennäistiedettä ja esimerkiksi Dänikenin kirjoissa on osoitettu olevan monia epätarkkuuksia ja asiavirheitä. Menneisyyden vierailijoista on kuitenkin tullut erottamaton osa ufologiaa.


title: Muinaiset astronautit

text:
Todisteita muinaisastronauttien tueksi on haettu uskontojen pyhistä teksteistä, legendoista ja myyteistä, sekä menneisyyden taiteesta, esineistöstä ja raunioista.
Hypoteesin kannattajat pitävät muinaisastronauttihypoteesin todisteina muun muassa esihistoriallisessa taiteessa esiintyviä avaruusolentoa muistuttavia hahmoja. On esimerkiksi veistoksia ja luolamaalauksia, joiden on väitetty kuvaavan avaruuspukuisia hahmoja, tänne tähtien takaa tulleita humanoideja. Japanilaisen myöhäisjomon-kulttuurin saviset Dogū-jumalhahmot näyttävät paleokontaktin kannattajien mielestä astronauteilta suurine silmineen, jotka ovat kuin avaruuspuvun silmikko.
Erityisesti Perun ja Ecuadorin alueella on paljon monumentaalisia rakennelmia ja muita artefakteja, jotka on liitetty muinaisiin astronautteihin.


title: Muinaiset astronautit

text: Hypoteesin kannattajien mukaan menneen ajan sivilisaatioiden tekniikka oli liian kehittynyttä ollakseen Maan ihmisten tuottamaa. On myös väitetty vierailijoiden avaruudesta avustaneen muinaisia kansoja rakentamaan suuria kivitemppeleitä. Kannattajien mukaan silloisten ihmisten osaaminen ei olisi riittänyt esimerkiksi Baalbekin temppelin peruskivien kuljettamiseen ja Stonehengen tyyppisten megaliittirakennelmien rakentamiseen. Myös anakronistisia esineitä pidetään todisteina muinaisista vierailijoista. Rattaista koostuvaa, pahoin turmeltunutta Antikytheran konetta pidetään muinaisastronauttihypoteesin kannattajien mukaan aikaansa nähden liian kehittyneenä, samoin Bagdadin paristoa. Joissain muinaisegyptiläisissä seinämaalauksissa kannattajat ovat tunnistavinaan sähkökaapeleita ja suuria hehkulamppuja.


title: Muinaiset astronautit

text: Jotkut väittävät myös muinaisastronauttien synnyttäneen elämän maapallolla tai että Nazcan linjat ovat merkkejä taivaasta tuleville humanoideille.


title: Muinaiset astronautit

text: Eräiden näkemyksen kannattajien mukaan Etelä-Afrikassa viime aikoina kivirakennelmille tehdyt tutkimukset ja määrälaskennat ovat todiste maan ulkopuolisesta kontaktista. Heidän mukaansa nykyarkeologian väitös Etelä-Afrikan menneisyydestä pelkästään harvaan asuttuna metsästäjä-keräilijöiden kulttuuripiirinä on väärä, ja todisteeksi esitetään esimerkiksi kivirakennelmien väitetysti suurta määrää (satoja tuhansia tai miljoonia) sekä erikoista muotoa. Heidän väitetään myös keskustelleen paikallisten kanssa vanhoista legendoista ja saaneen tietoa rakennelmien alkuperästä.


title: Muinaiset astronautit

text: Muinaisastronauttihypoteesin kannattajat viittaavat todistusaineistona myös sumerilaisiin kuningasluetteloihin. Luettelot ovat nykyisen historiankirjoituksen mukaan peräisin kaikkein vanhimmasta korkeakulttuurista ja ne on kirjoitettu nuolenpääkirjoituksella. Sumerilainen kuninkaiden luettelo kuitenkin väittää kertovansa ajasta ennen vedenpaisumusta, jolloin olisi ollut kymmeniä tuhansia vuosia hallinneita kuninkaita. Vedenpaisumuksen jälkeiset merkinnät hallitsijakausien kestosta ovat vain lähemmäs tuhannen vuoden mittaisia.


title: Muinaiset astronautit

text: Näitä todisteita on pyrkinyt hyödyntämään myös vähemmälle huomiolle jäänyt toinen muinaisastronauttihypoteesin piiriin luettava näkökanta, jonka mukaan ihmiskunta itse, tai jokin muu aiemmin maapallolla elänyt rotu, olisi ennen nykyistä sivilisaatiota kyennyt avaruusmatkailuun ja muihin hämmästyttäviin teknisiin keksintöihin. Joskus tähän viitataan käsitteellä nollasivilisaatio. Suomessa julkaistuista kirjoista tätä näkemystä on edustanut erityisesti vuonna 1973 julkaistu Andrew Tomasin "Emme ole ensimmäiset".


title: Muinaiset astronautit

text: Arvostelijoiden mielestä ajatus muinaisista astronauteista on näennäisarkeologiaa, jonka tarkoituksena on vain rahastaa lukijoita. Onkin totta, että 1960- ja 1970-luvuilla muinaisastronauttihypoteesin saavuttaessa kansansuosiota monissa ufokirjoissa muinaiskontakti-ajatusta sivuttiin vain muutaman lauseen tai kappaleen verra mutta juuri nämä pätkät nostettiin esiin niin kirjojen markkinoinnissa kuin niiden arvosteluissakin. Lisäksi erityisesti Dänikenin kirjoja on syytetty todisteiden valikoivasta käytöstä, uudempien tutkimustulosten sivuuttamisesta sekä epäilyttävän lähdeaineiston käytöstä ja lähdekritiikin puutteesta.


title: Muinaiset astronautit

text: Osa Dänikenin esittämistä väitteistä ja niitä koskevasta väitetystä todistusaineistosta on tekniikan kehityksen myötä vanhentunut ja muuttunut epäuskottavaksi. Muinaisastronauttihypoteesin suurimman suosion aikaan 1960- ja 1970-luvuilla ihmiskunnan tekninen kehitys oli vaiheessa, jossa rakettitekniikka nähtiin tulevaisuuden avaruusmatkailun keinona, ja aikakauden radiotekniikassa oli tavanomaista pitkä piiska-antenni. Dänikenin mukaan muinaisten tarinoiden taivaalla esiintyvät tulivanat olisivat avaruusalusten rakettimoottoreiden jättövanoja. Samoin vanhoissa kalliopiirroksissa esiintyvät hahmot olisivat avaruuspukuisia olentoja ja näiden kypäristä lähtevät piikit olisivat antenneja. Nykytietämyksen mukaan rakettitekniikka ei kuitenkaan sovellu tähtienväliseen matkailuun ja pitkät kypärästä lähtevät radioantennit olisivat kehittyneen, tähtienväliseen avaruusmatkailuun kykenevän rodun teknologiaksi vanhanaikaisia, sillä nykyisissä matkapuhelimissa ei ole enää ulospäin näkyviä antenneja.


title: Muinaiset astronautit

text: Tiedeyhteisö suhtautuu muinaisastronauttihypoteesiin varsin skeptisesti ja vallitsevan näkemyksen mukaan muinaisille astronauteille tai muinaiskontaktille ei ole todisteita. Nykytietämyksen mukaan muualla Aurinkokunnassa ei ole älyllistä elämää, ja tähtien välisiä matkoja pidetään hyvin hitaina, kymmeniä tuhansia vuosia kestävinä tai käytännössä mahdottomina nykytekniikalla. Vastakkaisen näkemyksen kannattajat olettavat tänne saapuneiden humanoidien olevan sivilisaatiokehityksessään ihmiskuntaa huomattavasti pidemmällä. Arvostelijoiden mielestä muinaisastronauttihypoteesi aliarvioi muinaisten ihmisten älykkyyttä ja osaamista väittäessään, että merkittävät muinaisrakennelmat tai kauan sitten eläneiden kansojen taivaankappaleita koskeva merkittävä tietämys eivät olisi mahdollisia ilman muinaiskontaktia.


title: Muinaiset astronautit

text: Valetieteellisyydestään huolimatta muinaisastronauttihypoteesilla on nähty olleen myös myönteisiä vaikutuksia tieteeseen. Puheet menneisyyden vierailijoista ovat nimittäin suunnanneet tiedeyhteisön huomion siihen, kuinka edistyneitä maan muinaiset sivilisaatiot todella olivat ja näin edesauttaneet arkeoastronomian kehittymistä todelliseksi tieteeksi.


title: Muinaiset astronautit

text: Varhaisia muinaisastronauttihypoteesin kannattajia oli venäläinen Matest M. Agrest, joka väitti Raamatun Sodoman ja Gomorran tuhon olleen ydinräjähdyksiä. Tunnetuin muinaisastronauttihypoteesin kannattaja on Erich von Däniken, joka sai alkuvaikutteensa Agrestilta. Hänen ansiostaan näkemys tuli muotiin 1960-luvun lopulla ja 1970-luvulla. Däniken hallitsi julkisuutta jopa siinä määrin, että usein luullaan hänen keksineen koko muinaisastronauttihypoteesin, vaikka muut ovat esittäneet samoja ajatuksia jo ennen häntä. Dänikenin ohella tunnettu on myös Giorgio A. Tsoukalos, joka nousi suureen suosioon TV-sarjasta "Muinaiset avaruusoliot". Suomessa muita tunnettuja alan nimiä ovat esimerkiksi Peter Kolosimo teoksellaan "Ajaton maa", Joseph Blumrich kirjallaan "Kun taivaat aukenivat" sekä Alan ja Sally Landsburg teoksellaan "Salattu maailma". Ulkomailla tunnettuja muinaisastronauttien esilletuojia ovat muun muassa Zecharia Sitchin sekä Robert K.G. Temple, jonka kirja "The Sirius Mystery" (1976) esitti Malilla asuvan dogon-kansan tähtitieteellisen tietouden olevan peräisin kauan sitten tapahtuneesta yhteydestä avaruusolentojen kanssa.Muinaisastronautit ovat innoittaneet lukuisia science fictioniin keskittyneitä kirjailijoita, sarjakuvataiteilijoita ja elokuvaohjaajia. Seuraavassa muutamia esimerkkejä elokuvista ja televisiosarjoista, joissa on viitattu muinaisastronautteihin:


title: Kaarlo Lepistö

text: Karl Evert Jeremiaksenpoika Lepistö (k. 22. toukokuuta 1918) oli Tikkurilan punakaartin johtajia Suomen sisällissodassa 1918. Ammatiltaan hän oli kirvesmies. Hän taisteli Kavantsaarella, josta vetäytyi joukkoineen Viipuriin. Lepistö vangittiin Viipurin taistelussa ja teloitettiin vankileirillä.


title: Trespass

text: Trespass on progressiivista rockia esittäneen Genesiksen toinen studioalbumi, joka ilmestyi vuonna 1970. Levy on yhtyeen ensimmäinen, jolla musiikissa on jo selvästi kuultavissa progressiivisia piirteitä.


title: Trespass

text: Vaikka "Trespass" ei menestynyt kaupallisesti yhtä hyvin kuin monet yhtyeen myöhemmät albumit, sen sisältämä musiikki toimi suunnannäyttäjänä monelle progressiivista rockia soittaneelle yhtyeelle. Levyn tunnetuin kappale lienee sen päätösraita ”The Knife”, josta kuultiin myöhemmin livenä lyhennettyä versiota.


title: Trespass

text: Kaikki kappaleet: Tony Banks/Peter Gabriel/Anthony Phillips & Mike Rutherford


title: Karl Bodenschatz

text: Karl-Heinrich Bodenschatz (10. joulukuuta 1890 Rehau – 25. elokuuta 1979 Erlangen) oli Saksan ilmavoimien kenraali toisen maailmansodan aikana.


title: Karl Bodenschatz

text: Bodenschatz palveli ensimmäisen maailmansodan alkuvuosina upseerina eri tehtävissä 8. baijerilaisessa jalkaväkirykmentissä ja haavoittui useita kertoja. Ansioistaan rintamalla hänet palkittiin vuoden 1914 1. ja 2. luokan rautaristeillä. Heinäkuussa 1916 hän siirtyi ilmavoimiin, jossa palveli sodan loppuun asti. Vuonna 1917 hän toimi Manfred von Richthofenin adjutanttina ja tämän kuoltua hän siirtyi heinäkuussa 1918 Hermann Göringin adjutantiksi. Bodenschatzista ja Göringistä tuli ystäviä.


title: Karl Bodenschatz

text: Vuonna 1919 hän sai siirron Versailles’n rauhansopimuksessa rajoitettuun Weimarin tasavallan armeijan maavoimiin.


title: Karl Bodenschatz

text: Kansallissosialistisen puolueen noustua valtaan vuonna 1933 majurin arvoinen Bodenschatz kutsuttiin takaisin Luftwaffeen. Aluksi hän toimi Göringin henkilökohtaisena avustajana. Vuosina 1935–1936 hän oli Adolf Hitlerin ilmavoimien adjutantti. Toisen maailmansodan ajan Bodenschatz toimi ilmailuministeriön toimiston päällikkönä ja Luftwaffen vastaavana komentajana sekä valtakunnanmarsalkka Göringin ja Hitlerin välisenä yhteysupseerina. Vuonna 1941 hän liittyi kansallissosialistiseen puolueeseen. Kun armeijan sisällä elänyt vastarintaliike teki pommiattentaatin Hitleriä vastaan 20. heinäkuuta 1944, Bodenschatz oli yksi räjähdyksen aikana paikalla olleista ja vakavasti haavoittuneista upseereista. Haavoittumisen johdosta Bodenschatz palkittiin kultaisella haavoittumismerkillä.


title: Karl Bodenschatz

text: Liittoutuneet vangitsivat Bodenschatzin 5. toukokuuta 1945. Nürnbergin oikeudenkäynneissä hän todisti Göringin toimista sodan aikana. Hänet itsensä vapautettiin syytteistä vuoden 1948 lopulla.


title: The Irish Festival of Oulu

text: The Irish Festival of Oulu on Oulussa vuosittain järjestettävä kansanmusiikki-, kulttuuri- ja maailmanmusiikkitapahtuma. Festivaali järjestettiin ensimmäisen kerran syksyllä 2006. Festivaali järjestää mm. soitin- ja tanssityöpajoja, runoutta, tarinankerrontaa, elokuvia ja irlantilaista musiikkia. Jokaisena vuotena festivaaleilla on oma teemansa.


title: The Irish Festival of Oulu

text: The Irish Music Society of Oulu ry:n luotsaama tapahtuma järjestetään eri puolilla kaupunkia, ja se kestää neljä päivää. Festivaali järjestetään lokakuussa.


The Irish Festival of Oulu


title: The Irish Festival of Oulu

text:
2012
2011
2010


title: The Irish Festival of Oulu

text: Yhdistys järjestää tapahtumaviikolla irlantilaisen tanssin viikonloppukursseja. Perinteinen irlantilainen tanssi on suosittu ajanviettotapa Irlannissa, ja siitä on tullut vakituinen harrastus myös monelle pohjoissuomalaiselle.


title: The Irish Festival of Oulu

text: Festivaaleilla järjestetään myös soitintyöpajoja.


Lego Indiana Jones: The Original Adventures on Traveller’s Talesin kehittämä ja LucasArtsin julkaisema toimintaseikkailupeli. Peli julkaistiin kesäkuussa 2008 useille alustoille.


title: Lego Indiana Jones: The Original Adventures

text: Pelissä on tavoitteena läpäistä kolmen ensimmäisen Indiana Jones -elokuvan ("Kadonneen aarteen metsästäjät", "Tuomion temppeli" ja "Viimeinen ristiretki") juonet Lego-tyylisillä Indiana Jones -hahmoilla.


text: Pelissä käytetään suurimmaksi osaksi samoja musiikkeja, kuin itse Indiana Jones -elokuvissakin.


text: Pelin jatko-osa, "", julkaistiin vuonna 2009. Peli sisältää kolmen ensimmäisen elokuvan tapahtumien lisäksi myös neljännen elokuvan, "Kristallikallon valtakunnan.


text: Pelin "pääpaikkana" toimii elokuvasta "Indiana Jones ja viimeinen ristiretki" tuttu koulu, jossa tohtori Indiana Jones opettaa. Sen seinällä sijaitsee kolme karttaa, joissa jokaisessa on kuusi kenttää (yhteensä 18), jotka pelaajan on tarkoitus läpäistä. Pelissä on myös kolme "Bonus" -kenttää sekä "Free Play" -pelimuoto, jossa pelaajan on mahdollista vaihtaa hahmoja kesken pelin. "Free Play" -pelimuoto aukeaa vasta, kun pelaaja on ensin suorittanut varsinaisen tarinan. Jokainen kenttä sisältää kymmenen aarrearkkua ja yhden postipaketin, jotka pelaajan on tarkoitus löytää pelin läpäisemiseksi. Kaikkia aarrearkkuja ei ole mahdollista saada kerättyä "Story Mode" -pelimuodolla pelattaessa. Pelaajan täytyy kerätä myös Lego-nuppeja, jotka toimivat pelin valuuttana. Ylhäällä oleva "True Adventurer" -mittari alkaa täyttyä nuppeja kerätessä. Sen olisi määrä tulla täyteen jokaisessa kentässä, jotta peli olisi mahdollista läpäistä. Peli onkin mahdollista läpäistä ainoastaan "Free Play" -pelimuotoa pelaamalla.


title: Woody Strode

text: Woodrow Wilson Woolwine "Woody" Strode (25. heinäkuuta 1914 Los Angeles – 31. joulukuuta 1994 Glendora) oli yhdysvaltalainen näyttelijä. Ennen aktiivisinta elokuvauraansa hän oli lahjakas urheilija, joka tuli tunnetuksi kymmenottelusta, amerikkalaisesta jalkapallosta ja showpainista.


title: Woody Strode

text: Strode sai Golden Globe -ehdokkuuden roolistaan elokuvassa "Spartacus" (1960). Elokuvan "Huuliharppukostaja" alussa hän oli yksi kolmesta palkkatappajasta yhdessä Al Mulockin ja Jack Elamin kanssa roolinimellä Stony. He odottelevat saapuvaa junaa yksinäisellä rautatieasemalla Arizonassa kärpäsen häiritsemänä elokuvan 13 minuuttia pitkässä, klassisessa alkukohtauksessa. Vuonna 1987 Strode voitti Golden Boot -palkinnon. Kaikkiaan näyttelijä esiintyi useissa kymmenissä elokuvissa, joista viimeinen ilmestyi vasta hänen jo kuoltuaan.


title: Woody Strode

text: Strode kuoli keuhkosyöpään Kaliforniassa 80-vuotiaana.


title: Aselajikilpailut

text: Aselajikilpailut on koulutuksellisia kilpailutapahtumia, joita järjestetään mm. puolustusvoimien tai vapaaehtoisen maanpuolustustyön piirissä. Niiden tarkoituksena on motivoida oppimaan kilpailemalla jonkin suorituksen tai suoritusten Suomen mestaruudesta. Kilpailut eivät kuitenkaan ole sotilasurheilukilpailuja, vaan liittyvät aselajeittain johonkin toimenpiteeseen.


title: 1 (täsmennyssivu)

text: 1 tarkoittaa seuraavia asioita:


title: William Morgan Sheppard

text: William Morgan Sheppard (24. elokuuta 1932 Lontoo, Britannia – 6. tammikuuta 2019 Los Angeles, Yhdysvallat) oli brittiläinen näyttelijä.


title: William Morgan Sheppard

text: Sheppard syntyi englantilais-irlantilaiseen perheeseen. Valmistuttuaan Royal Academy of Dramatic Artista hän työskenteli Royal Shakespeare Companyssa ja Yhdysvalloissa Broadway-teattereissa. Hänet on palkittu roolisuorituksesta Harold Pinterin näytelmässä "The Homecoming".


title: William Morgan Sheppard

text: Sheppardilla oli osia "Star Trekissa" ja useissa elokuvissa. Myös hänen poikansa Mark Sheppard on näyttelijä.


title: William Morgan Sheppard

text: Sheppard muistetaan hyvin myös televisiosarjasta Ihmemies MacGyver, jossa hän näytteli kahden jakson verran pahansuopaa sarjamurhaajaa Tri. Zitoa.


title: Judge Reinhold

text: Edward Ernest "Judge" Reinhold, Jr. (s. 21. toukokuuta 1957) on yhdysvaltalainen näyttelijä. Hän sai Emmy-ehdokkuuden vierailevasta esiintymisestään "Seinfeldissä".


title: Judge Reinhold

text: Reinholdilla on ollut rooleja kymmenissä elokuvissa, joiden joukossa ovat "Kuumat kinkut" (1982), "Beverly Hills kyttä" (1984), "Gremlins – riiviöt" (1984), "Beverly Hills kyttä 2" (1987), "Beverly Hills kyttä 3" (1994) "Mutta mitä tapahtui joulupukille?" (1994), "Beethovenin kolmas" (2000), "Beethovenin neljäs" (2001) ja "Mutta mitä tapahtui joulupukille 2" (2002).


title: Substraattitason fosforylaatio

text: Substraattitason fosforylaatio on soluissa tapahtuva kemiallinen reaktio, jossa syntyy ATP:tä fosfaattiryhmän liittyessä ADP:hen. Reaktio tapahtuu solulimassa glykolyysin yhteydessä sekä aerobisissa että anaerobisissa oloissa.


title: Substraattitason fosforylaatio

text: Substraattitason fosforylaatiossa voi syntyä neljä ATP:tä. Kaksi ATP-molekyyliä syntyy kahden 1,3-bisfosfoglyseraatin luovuttaessa fosfaattiryhmän ADP:lle fosfoglyseraattikinaasientsyymin avulla. Samalla syntyy 3-fosfoglyseraattia. Kaksi ATP:tä syntyy myös, kun fosfoenolipyruvaatti luovuttaa fosfaattiryhmän ADP:lle pyruvaattikinaasientsyymin avulla. Lisäksi syntyy palorypälehappoa.


title: Substraattitason fosforylaatio

text: Substraattitason fosforylaatio toimii myös luustolihaksissa ja aivoissa, joissa on energiaa varastoivaa ja fosfaattiryhmän sisältävää fosfokreatiinia ja kreatiinifosfokinaasientsyymi siirtää fosfaattiryhmän ADP:lle, jolloin tuloksena on ATP:tä.


title: Balázs Dzsudzsák

text: Balázs "Dzudzi" Dzsudzsák (s. 23. joulukuuta 1986 Debrecen, Hajdú-Biharin lääni, Unkari) on unkarilainen jalkapalloilija, pelipaikaltaan vasen keskikenttäpelaaja. Hänen näkyvimpiin vahvuuksiinsa kuuluu hyvä sijoittuminen ja kova vasemman jalan laukaus.


title: Balázs Dzsudzsák

text: Dzsudzsák edusti juniorivuosinaan Nyírlugosia, Debreceni Olasz Focisulia, Létavértesiä ja Debreceni VSC:tä. Ammattilaisuransa hän aloitti vuonna 2005, kun hän teki kahden vuoden sopimuksen Debreceni VSC:n kanssa. Vuodet 2008-2011 hän pelasi PSV Eindhovenissa Hollannissa. Sen jälkeen hän siirtyi vuodeksi pelaamaan venäläiseen Anzi Mahatskalaan. Vuonna 2012 hän siirtyi toiseen venäläisseuraan, Dynamo Moskovaan. Myöhemmin hän on pelannut Turkissa ja Yhdistyneissä Arabiemiirikunnissa. Hän voitti Debreceni VSC:n riveissä kolme Unkarin mestaruutta ja Supercupia. Lisäksi hän saavutti Unkarin cupin voiton. Eindhovenissa hän voitti Hollannin liigamestaruuden debyyttikaudellaan. Hänet valittiin kotimaansa vuoden jalkapalloilijaksi vuonna 2007.


title: Balázs Dzsudzsák

text: Maajoukkueessa Dzsudzsák on pelannut 96 ottelua ja tehnyt 20 maalia.


title: WWE One Night Stand

text: One Night Stand oli World Wrestling Entertainment-painiorganisaation jokavuotinen showpaini pay-per-view (PPV) tapahtuma. Tapahtuma ilmoitettiin vuonna 2005, juuri ennen kuin WWE julkaisi The Rise and Fall of ECW DVD:n. Kaksi päivää myöhemmin toisesta One Night Standista, WWE julkisti heidän oman version ECW:stä.


title: WWE One Night Stand

text: Vuonna 2009 One Night Standin korvasi samanlainen tapahtuma, Extreme Rules.


title: Per Adolf von Bonsdorff

text: Per Adolf von Bonsdorff on seuraavien henkilöiden nimi:


title: Joutjärvi (täsmennyssivu)

text: Joutjärvi on paikan nimi, jonka uskotaan saaneen nimensä joutsenten tai jousen mukaan. Jout-alkuiset paikannimet ovat järvien tai lampien nimiä, joiden muoto on kaareva. Joutsin murremuotoja ovat jouhti ja joutti sekä nykyään käytetty jousi. Nimitykset ovat muodostuneet varhaisella eränkäyntikaudella. Mikäli nimi ei liity jouseen, vaan joutseneen, on muoto voinut olla joutten tai jouhten.


title: Joutjärvi (täsmennyssivu)

text: Joutjärvi esiintyy myös sukunimenä.


title: Christophe Ohrel

text: Christophe Ohrel (s. 7. huhtikuuta 1968 Strasbourg, Ranska) on sveitsiläinen jalkapalloilija, pelipaikaltaan keskikenttäpelaaja.


title: Christophe Ohrel

text: Ohrel on pelannut maajoukkueessa 56 ottelua, joissa hän on tehnyt kuusi maalia. Hän on ollut mukana yksissä MM-kisoissa, vuonna 1994 pelaten kaikki Sveitsin neljä ottelua.


title: Fehaid Al-Deehani

text: Fehaid Al-Deehani (s. 11. lokakuuta 1966 Kuwait) on kuwaitilainen haulikkoampuja.


title: Fehaid Al-Deehani

text: Fehaid Al-Deehani on saavuttanut olympialaisissa pronssia kaksoistrapissa Sydneyssä 2000 ja trapissa Lontoossa 2012. Lisäksi hän on saavuttanut MM-kilpailuissa kaksoistrapissa joukkuehopeaa Kairossa 2001, henkilökohtaista pronssia Tampereella 1999 ja joukkuepronssia Lahdessa 2002.


title: Fehaid Al-Deehani

text: Olympialaisissa 2016 Al-Deehani edusti itsenäisiä olympiaurheilijoita Kuwaitin olympiakomitean hyllytyksen vuoksi. Hän voitti kaksoistrapissa kultaa ollen näin ensimmäinen itsenäisten olympiaurheilijoiden edustaja, joka voittaa olympiakultaa.


title: Aarne Varonen

text: Aarne Tauno Varonen (20. tammikuuta 1897 Käkisalmi – 15. lokakuuta 1918 Tornio) oli suomalainen jääkärivänrikki. Hänen vanhempansa olivat kaupanhoitaja Juho Varonen (16. kesäkuuta 1873) ja Katri o.s Toikka (1. huhtikuuta 1872).


title: Aarne Varonen

text: Hän harrasti urheilua, etenkin juoksua ja hiihtoa. Hän kuului Viipurissa V. & U:seura Kisaveikkoihin 1911–1914 ja myöhemmin Tornion Röytässä Jyskyyn.


title: Aarne Varonen

text: Varonen oli kansakoulun käynyt torniolainen kauppa-apulainen, joka liittyi Saksassa sotilaskoulutusta antavaan Jääkäripataljoona 27:ään 13. helmikuuta 1916 ja sijoitettiin pataljoonan 1. konekiväärikomppaniaan. Hän otti osaa taisteluihin ensimmäisessä maailmansodassa Saksan itärintamalla asemasotaan Misse-joella ja Riianlahden rannikkoasemissa. Rintamapalveluksensa jälkeen hänet siirrettiin pataljoonan täydennysjoukkoon 9. lokakuuta 1916 ja komennettiin 24. marraskuuta 1916 etappitehtäviin Ruotsiin. Hän toimi Ruotsin rajalla oppaana ja jääkärien salaisen postin sekä aseiden kuljettajana ja toi joitakin pommeja Suomeen. Epäonnekseen hän joutui kesällä 1917 venäläisten sotilaiden pidättämäksi ja oli noin kaksi kuukautta vangittuna Katajanokan vankilassa Helsingissä, jonka jälkeen hänet laskettiin vapaaksi.


title: Aarne Varonen

text: Vapauduttuaan Varonen liittyi Kemin suojeluskuntajärjestöön. Siellä eräs punainen ampui murha-aikeessa häntä 30. tammikuuta 1918. Luoti meni nenän alapuolelta sisään ja tuli korvan luota ulos katkaisten kuusi hammasta ja särkien kitalaen. Joitakin päiviä myöhemmin punaiset vangitsivat hänet ja lähtivät viemään Ouluun tutkittavaksi. Punaisten juna palasi kuitenkin Haukiputaalta takaisin, koska Oulussa oli parasta aikaa taistelu. Kun eteläpohjalaiset valloittivat Kemin, hän pääsi vapaaksi ja lähti 8. helmikuuta Vaasaan, josta siirtyi sittemmin Oulaisiin ja sieltä Savon 2. pataljoonan mukana rintamalle.


title: Aarne Varonen

text: Suomen sisällissotaan hän liittyi Lapualla ja sijoitettiin 2. Krenatöörirykmentin 2. Savon pataljoonan konekivääriosastoon ja otti kiväärinjohtajana osaa taisteluihin Vilppulassa, Lylyssä, Korkeakoskella, Lempäälässä, Tampereella ja Vesilahdella.


title: Aarne Varonen

text: Hän palveli sisällissodan jälkeen koulutusaliupseerina 2. Krenatöörirykmentistä muodostetussa Viipurin vartiopataljoonan 3. komppaniassa, josta hänet siirrettiin syyskuussa vuonna 1918 Tornion rajavartiopataljoonaan. Hänen kohtalokseen tuli haavoittuminen 10. lokakuuta 1918 Torniossa hänen yrittäessään vangita saksalaista sotilaskarkuria nimeltään Valter Hamam. Saksalainen ampui parabellum-pistoolilla kaksi peräkkäistä laukausta, joista ensimmäinen laukaus meni Varosen vatsan kohdalta läpi ruumiin ja toinen laukaus ohi. Tämän jälkeen Varonen ampui mauserpistoolilla saksalaista otsaan niin, että tämä heti kuoli. Varonen kuoli haavoihinsa 15. lokakuuta 1918 ja haudattiin Tornion hautausmaahan yksityiseen hautaan. Alatornion kirkolla on Varosen muistolaatta.Varonen on mainittu teoksissa "Jääkäripataljoona", "Aseveljet", "Routaa ja Rautaa" sekä "Sankarien muisto" .


title: Bukka White

text: Bukka White (oik. Booker T. Washington White, s. 12. marraskuuta 1906, Houston, Mississippi – k. 26. helmikuuta 1977, Memphis, Tennessee) oli yhdysvaltalainen delta blues -muusikko, kitaristi ja laulaja. White sai nimensä "Bukka", kun levytuottaja kuuli väärin hänen oikean nimensä. B. B. King oli Bukka Whiten serkku.


title: Bukka White

text: White sai musiikkioppinsa isältään, joka opetti hänelle aluksi viulunsoittoa ja sittemmin kitaraa. Hänen sanotaan tunteneen delta blues -legenda Charley Pattonin, joka vaikutti Whiten soittotyylin syntyyn. White pelasi baseballia mustien ammattilaisliigassa Birmingham Black Cats -joukkueessa ja myös nyrkkeili.


title: Bukka White

text: Vuonna 1930 White tapasi huonekalukauppias Ralph Limbon, joka toimi myös Victor-levymerkin kykyjenetsijänä. White matkusti Memphisiin tekemään ensimmäiset levytyksensä. Nimellä Washington White hän äänitti 14 kappaletta country bluesia ja gospelia. Gospel-kappaleissa jäljiteltiin Blind Willie Johnsonin tyyliä: niissä oli mukana naislaulaja, joka toistona lauloi aina Whiten viimeisen lauseen.


title: Bukka White

text: Laman tulon myötä tämä jäi Whiten ainoaksi levytyssessioksi vuosiin, kunnes vuonna 1937 Big Bill Broonzy pyysi häntä tulemaan Chicagoon ja levyttämään Lester Melroselle. Session kappaleesta "Shake 'Em On Down" tuli hitti, joka myi yli 16 000 kappaletta. White joutui kuitenkin kolmeksi vuodeksi vankilaan Parchman Farmille Mississippiin ammuttuaan miehen.


title: Bukka White

text: Bukka White osoittui suosituksi mallivangiksi ja hän sai lisänimen "Barrelhouse". Folkloristit John ja Alan Lomax äänittivät Parchman Farmilla kaksi kappaletta Kongressin kirjastolle, jotka julkaistiin "Washington Barrelhouse White" -nimellä. Vankilasta vapauduttuaan vuonna 1940 hän äänitti Lester Melroselle 12 uutta kappaletta, joita nykyään pidetään Whiten levytysuran parhaina. Näihin kappaleisiin kuuluivat muun muassa delta blues -klassikot "Parchman Farm Blues", "Good Gin Blues", "Bukka's Jitterbug Swing", "Aberdeen, Mississippi Blues" ja "Fixin' to Die Blues". Toinen maailmansota keskeytti kuitenkin Whiten musiikkiuran. White jatkoi soittamista baareissa, toisinaan yhdessä Frank Stokesin kanssa.


title: Bukka White

text: Bob Dylan levytti debyyttialbumilleen vuonna 1961 Whiten kappaleen "Fixin' to Die Blues" aikana jolloin White oli jo unohdettu. Whiten oletettiin olevan jo kuollut. Bluesharrastajat John Fahey ja Ed Denson eivät kuitenkaan uskoneet tähän ja lähettivät vuonna 1963 kirjeen osoitteella "Bukka White (Old Blues Singer), c/o General Delivery, Aberdeen, Mississippi". Sattumalta eräs Whiten sukulainen oli töissä postitoimistossa Aberdeenissa ja välitti kirjeen Whitelle Memphisiin. Faheyn ja Densonin Takoma-merkillä julkaistiin "Mississippi Blues" -albumi vuonna 1964. Pian tämän jälkeen White alkoi levyttää Chris Strachwitzin Arhoolie-merkille. Hän levytti kaikkiaan kolme albumia Strachwitzille ja opetteli myös Lester Melroselle tekemänsä kappaleet uudelleen. Toisin kuin monet muut uudelleen löydetyt 1920- ja 1930-luvun bluestähdet, White oli hyväkuntoinen, hyvinpukeutuva erinomainen viihdyttäjä, joka piti huomion keskipisteenä olosta. White kiersi festivaaleja Yhdysvalloissa ja Euroopassa aina kuolemaansa saakka.


title: Peter Kjær

text: Peter Kjær (s. 5. marraskuuta 1965 Fredericia) on tanskalainen entinen jalkapalloilija, joka pelasi maalivahtina.


title: Peter Kjær

text: Maajoukkueessa Kjær pelasi neljä ottelua, mutta oli Tanskan joukkueen mukana kolmissa arvokisoissa: MM-kisoissa 1998 ja 2002 sekä EM-kisoissa 2000. Hän ei tosin pelannut yksissäkään kisoissa.


title: Peter Kjær

text: Nykyään Kjær toimii TV-kommentaattorina Tanskan Superliigan otteluissa Viasatilla.


title: Joutjärvi (Janakkala)

text: Joutjärvi on Kanta-Hämeessä Janakkalassa Hakoisten kylän lähellä sijaitseva järvi.


title: Joutjärvi (Janakkala)

text: Järven pinta-ala on 117 ha ja se on 2,1 kilometriä pitkä ja 950 metriä leveä. Järven vedenpinnan korkeus on 88,1 metriä mpy. Sen rantaviivan pituus on 6,3 kilometriä ja sen rannat ovat matalia lukuun ottamatta Peronmäkeä ja Tokeenmäkeä, joka kohoaa 40 metriä korkeammalle kuin järven vedenpinta, sekä vielä kaakkoisrannasta kohoavaa suurta nimetöntä mäkeä, joka yltää yli 47 metrin korkeudelle. Itärantaan ulottuu Kaaninsuo, joka on tiheästi ojitettu. Peltorantoja on vain pohjoisessa. Järven lähiympäristössä on ollut vain kolme maatilaa ja rannoille on rakennettu yli 50 vapaa-ajan asuntoa. Järvessä on yksi saari Joutsaari, joka on 230 metriä pitkä ja 100 metriä leveä. Saaressa on mökki.


title: Joutjärvi (Janakkala)

text: Järvi kuuluu Kokemäenjoen vesistössä Vanajan reitin valuma-alueella Hyvikkälänjoen valuma-alueeseen. Se jaetaan vielä Haapajärven alueeseen, johon järvi kuuluu. Siihen laskee kuusi suo- tai pelto-ojaa. Laskuoja lähtee järven länsipäästä ja se laskee 2,4 kilometrin päähän Rehakkaan. Vedet jatkavat matkaansa Haapajärveen ja sitten Hyvikkälänjoen eli Tuulensuunjoen ja Kernaalanjärven kautta Hiidenjokeen. Se laskee puolestaan Vanajaveteen. Laskennallinen veden keskiviipymä järvessä on 1388 vuorokautta.


title: Joutjärvi (Janakkala)

text: Vielä 1960-luvulla järvi oli lähdepohjaisena kirkasvetinen, mutta ojitukset ja muu hajakuormitus on sameuttanut järven veden. Järvi on toipunut kuormituksesta huonosti, koska vesi vaihtuu vain noin kerran vuodessa. Vuonna 1999 järven suojelemisprojektin edistämiseksi perustettiin Joutjärven suojeluyhdistys, joka on kerännyt asialle huomiota. Vuonna 2015 rakennettiin Ali-Joutjärven ojaan laskeutumisallas, jollainen oli tehty aiemmin Peronmäen ojaan. Näihin asennettiin fosforin poistamiseksi ferrosulfaatilla toimivat saostimet.


title: Joutjärvi (Janakkala)

text: Vuoden 1855−1856 Kalmbergin kartastossa järven nimi kirjoitettiin ”Joutsjärvi”. Järvellä ei ollut maataloa, mutta siellä oli neljän torpan peltoja. Vuonna 1962 julkaistussa peruskartassa järven itärannoille kaavoitettu mökkitontteja, jotka lisääntyivät voimakkaasti vuoden 1979 kartassa.


title: VINNOVA

text:
VINNOVA on Ruotsin valtion teknologiarahoitusorganisaatio.
VINNOVAssa toimii noin 200 työntekijää ja sen rahoitusvaltuus on noin kaksi miljardia kruunua.


title: Joshua Lakatos

text: Joshua Lakatos (s. 24. maaliskuuta 1973 Pasadena) on yhdysvaltalainen haulikkoampuja ja maailmanmestari.


title: Joshua Lakatos

text: Joshua Lakatos on saavuttanut olympialaisissa hopeaa trapissa Atlantassa 1996. Lisäksi hän on saavuttanut useita MM-mitaleita miesten ja poikien sarjoissa, joista kirkaimpia ovat miesten kaksoistrapin ja poikien trapin maailmanmestaruudet Barcelonasta 1993.


title: IWT (Belgia)

text: Innovatie door Wetenschap en Technologie eli IWT on belgialainen julkinen teknologiarahoitusorganisaatio, joka toimii Flanderin alueella.


title: IWT (Belgia)

text: Se perustettiin vuonna 1991. Sen budjetti on noin 190 miljoonaa euroa (2002). Sitä on johtanut alusta asti Paul Zeeuwts.


title: Reijo Ikävalko

text: Reijo Tapio Ikävalko (s. 27. maaliskuuta 1950 Punkalaidun) on suomalainen Espoossa asuva toimittaja ja kirjailija.


title: Reijo Ikävalko

text: Ikävalko tuli ylioppilaaksi Vammalan yhteislyseosta vuonna 1970 ja valmistui yhteiskuntatieteiden maisteriksi Tampereen yliopistosta pääaineenaan lehdistö- ja tiedotusoppi. Hän on työskennellyt toimittajana vuodesta 1972. Ikävalko perusti 1977 Nykyposti-lehden ja oli sen ensimmäinen päätoimittaja. Vuosina 1978–1982 hän oli Hymy-lehden päätoimittajana ja sen jälkeen hän on ollut vapaa toimittaja ja kirjailija.


title: Yao Junior Sènaya

text: Yao Séyram Junior Sènaya (s. 19. huhtikuuta 1984 Lomé) on togolainen jalkapalloilija, pelipaikaltaan hyökkääjä. Hän pystyi pelaamaan myös keskikenttäpelaajana.


title: Yao Junior Sènaya

text: Sènaya vietti pitkään ammattilaisuransa Sveitsissä. Hän on pelannut monissa seuroissa, muun muassa FC Baselissa. Kesällä 2008 Chaux-de-Fonds vapautti hänet sopimuksen päätyttyä. Vuotta myöhemmin 2009 arabiemiiriläinen seura Al-Jazira Al-Hamra teki Sènayan kanssa sopimuksen.


title: Yao Junior Sènaya

text: Sènaya oli Togon maajoukkueen vakiojäsen, ja hän pelasi muun muassa Afrikan-mestaruuskilpailuissa 2006 ja saman vuoden MM-kisoissa.


title: Yao Junior Sènaya

text: Yao Junior on Yao Mawuko Sènayan nuorempi veli.


title: Ishman Bracey

text: Ishman Bracey (s. 9. tammikuuta 1901, Byram, Mississippi – k. 12. helmikuuta 1970, Jackson, Mississippi) oli yhdysvaltalainen delta blues -muusikko, kitaristi ja laulaja. Yhdessä Tommy Johnsonin kanssa hän oli keskeinen hahmo jacksonilaisissa musiikkipiireissä. Osassa vanhoista savikiekoista hänen nimensä kirjoitettiin virheellisesti muodossa "Ishmon".


title: Ishman Bracey

text: Bracey alkoi soitella paikallisissa tanssijaisissa ja juhlissa vuoden 1917 tienoilla. Hän työskenteli myös Illinois Central Railroadilla vesipoikana. Bracey teki ensimmäiset levytyksensä Victor-merkille Memphisissä helmikuussa 1928. Toista kitaraa soitti Charlie McCoy. He palasivat uudelleen levyttämään samana vuonna 31. elokuuta. Tämän jälkeen hän levytti Paramountille New Orleans Nehi Boys -yhtyeen mukana sekä neljä kappaletta Charles Taylorin kanssa. Kaikkiaan Ishman Braceyn tunnettu levytetty tuotanto käsittää vain 16 kappaletta (tämän lisäksi Paramount julkaisi kappaleet "Low Down Blues" ja "Run to Me at Night", joita ei kuitenkaan ole löydetty).


title: Ishman Bracey

text: Levytysuransa jälkeen Bracey jatkoi esiintymisiä, usein Tommy Johnsonin kanssa. Ishman Bracey tuli uskoon toisen maailmansodan jälkeen, eikä ollut kiinnostunut uudesta urasta 1950-luvun lopun bluesbuumin aikaan. Hän kuitenkin johdatti tutkijat muun muassa Skip Jonesin jäljille. Bracey jatkoi esiintymisiä paikallisissa kirkoissa kuolemaansa asti.


title: Kiovan polytekninen instituutti

text: Igor Sikorskyn Kiovan polytekninen instituutti (NTUU KPI) () on Ukrainan Kiovassa sijaitseva teknillinen yliopisto, jolla on kansallisen teknillisen yliopiston asema. Elokuussa 2016 instituutti nimettiin kuuluisan lentokone- ja helikopterisuunnittelijan Igor Sikorskyn mukaan.


title: Kiovan polytekninen instituutti

text: Se perustettiin vuonna 1898. Alussa opiskelijoita oli 360. Instituutin perustajiin kuuluivat kuuluisat venäläiset tiedemiehet Dimitri Mendelejev, Nikolai Žukovski ja Kliment Timirjazev. Nykyisin opiskelijoita on 42 000 ja opettajia 2 500.


title: Kiovan polytekninen instituutti

text: Kuuluisiin oppilaisiin kuuluvat mm.


title: Albano Pera

text: Albano Pera (s. 13. helmikuuta 1950) on italialainen haulikkoampuja.


title: Albano Pera

text: Albamo Pera on saavuttanut olympialaisissa hopeaa kaksoistrapissa Atlantassa 1996. Lisäksi hän saavuttanut MM-kilpailuissa kuusi joukkuemaailmanmestaruutta ja useita himmeämpiä mitaleita.


title: Hassen Bejaoui

text: Hassen Bejaoui (, s. 14. helmikuuta 1975) on tunisialainen maalivahtivalmentaja ja uransa lopettanut jalkapalloilija. Maalivahtina pelanut Bejaoui edusti pääosin CA Bizertinia, jossa hän on toiminut vuodesta 2017 lähtien maalivahtivalmentajana.


title: Hassen Bejaoui

text: Bejaoui on pelannut seuratasolla muun muassa Stade Tunisienissa ja CS Sfaxienissa. Bejaoui on ollut mukana yksissä MM-kisoissa, vuonna 2002.


title: Antonio Correia

text: Antonio Correia (s. 22. lokakuuta 1983 Careira de Figo, Angola) on angolalainen jalkapalloilija, pelipaikaltaan hyökkääjä. Urallaan hän on pelannut muun muassa hollantilaisissa Heerenveenissä ja Emmenissä sekä Veikkausliiga-joukkue FC Interissä. Toukokuussa 2009 Correia lähti FC Interistä henkilökohtaisiin syihin vedoten ja palasi kotimaahansa.


title: Ulvilan Pesä-Veikot

text: Ulvilan Pesä-Veikot (UP-V) on ulvilalainen pesäpalloseura, joka pelaa Ykköspesistä. Seura on perustettu vuonna 1957. Pesäpalloilulla on kuitenkin Ulvilassa vankat perinteet, jotka juontavat jo 1900-luvun alun kyläpeleihin ja kuningaspalloon. Myös paikallinen suojeluskunta piti lajia ohjelmansa oleellisena osana. 1930-luvulle saavuttaessa myös järjestyneempi pesäpallotoiminta oli juurtunut tai ainakin juurtumassa paikkakunnalle. UPL:n eli Ulvilan Pallonlyöjien joukkue oli vireä ja voimistumassa. Pääkenttäkin on sijainnut jo vuodesta 1932 tutulla paikallaan nuorisoseurantalon vieressä. Seura on saavuttanut miehissä pääsarjatasolla yhden mestaruuden (1970) ja kolme hopeaa.


title: Ulvilan Pesä-Veikot

text: Kaudeksi 2010 Ulvila nousi Superpesikseen, mutta putosi saman kauden jälkeen takaisin Ykköspesikseen.


title: Ulvilan Pesä-Veikot

text: Ulvila pelaa pesäpallossa ottelunsa puna-valkoisissa peliasuissa, jossa paidassa on keltaiset raidat ja vaaleneva alaosa. Kypärä ja aluspaita on valkoinen. Pelihousut ovat väritykseltään samanlaiset kuin paitakin.


title: Ulvilan Pesä-Veikot

text: Ulvilan Pesä-Veikkojen toiminnasta vastaa Ulvilan Pesä-Veikot ry.


title: Ulvilan Pesä-Veikot

text: Ulvilan Pesä-Veikot pelaa kotiottelunsa Ulvilan Friitalan pesäpallostadionilla, jonka nykyinen nimi on yhteistoimintasopimuksen myötä Ulvilan Automaatio Areena. Kentän yleisöennätys on 7 013 katsojaa ja se syntyi 25. heinäkuuta 1973 ottelussa Kankaanpään Mailaa vastaan.


title: Ulvilan Pesä-Veikot

text: Lyöjäkuningas:


title: Ulvilan Pesä-Veikot

text: Etenijäkuningatar:


title: Ulvilan Pesä-Veikot

text:
Vuoden jokeri:
Vuoden tulokas:


title: Sirajeddine Chihi

text: Sirajeddine Chihi (, s. 16. huhtikuuta 1970) on tunisialainen entinen jalkapalloilija.


title: Sirajeddine Chihi

text: Chihi pelasi suurimman osan urastaan Espérance Sportive de Tunisissa. Hän on edustanut Tunisiaa yksissä MM-kisoissa, vuonna 1998.


title: Zhang Bing

text: Zhang Bing (s. 6. tammikuuta 1969 Henan) on kiinalainen haulikkoampuja.


title: Zhang Bing

text: Zhang Bing on saavuttanut olympialaisissa pronssia kaksoistrapissa Atlantassa 1996. Lisäksi hän on saavutta MM-kilpailuissa joukkuepronssin samassa lajissa Barcelonassa 1998.


title: John Davis (painonnostaja)

text: John Henry Davis (12. tammikuuta 1921 Smithtown, New York – 13. heinäkuuta 1984) oli yhdysvaltalainen painonnostaja, joka kilpaili raskaassa sarjassa, ja kaksinkertainen olympiavoittaja.


title: John Davis (painonnostaja)

text: Davis hallitsi painnonostosarjaansa vuodet 1938–1953, jolloin hän voitti kaikki kilpailut, joihin osallistui. Lontoossa 1948 Davis voitti olympiakultaa yhteistuloksella 452,5 kg tehden maailmanennätykset tempauksessa ja työnnössä. Lisäksi hänen tuloksensa punnerruksessa ja kokonaistuloksessa rikkoivat olympiaennätykset. Helsingissä neljä vuotta myöhemmin Davis oli jälleen ylivoimainen voittaja ja rikkoi nostoillaan punnerruksen, tempauksen ja yhteistuloksen olympiaennätyksen. Punnerruksessa argentiinalainen Humberto Selvetti jakoi Davisin ennätyksen.


title: John Davis (painonnostaja)

text: Kahden olympiakullan lisäksi Davis voitti urallaan useita muita mitaleita. Maailmanmestaruuden hän voitti viidesti (1946, 1947, 1949, 1950, 1951), Pan-Amerikan kisojen painonnoston vuonna 1951. Yhdysvaltain-mestari Davis oli kymmenen kertaa. Jalkavamman takia Davis joutui lopettamaan uransa ennen Melbournen olympialaisia.


title: John Davis (painonnostaja)

text: Davis kuoli vuonna 1984. Hänet aateloitiin United States Olympic Hall of Fameen vuonna 1989.


title: Seppo Porvali

text: Seppo Porvali (s. 31. heinäkuuta 1950 Pori) on suomalainen Espoossa asuva toimittaja ja kirjailija.


title: Seppo Porvali

text: Porvali oli Lehtimiehet Oy:n palveluksessa erikoistoimittajana 1970–1972 ja 1975–1987. Välillä hän oli "Menekkilehdet Oy":ssä päätoimittajana 1973–1974. Vuodesta 1988 Porvali on ollut vapaa kirjailija.


title: John Davis

text: John Davis on ainakin seuraavien henkilöiden nimi:


title: Fabián O'Neill

text: Fabián Alberto O'Neill Dominguez (s. 14. lokakuuta 1973 Paso de Los Torros) on uruguaylainen entinen jalkapalloilija, joka pelasi keskikenttäpelaajana.


title: Fabián O'Neill

text: O'Neill pelasi seuratasolla mm. Juventuksessa ja Cagliarissa. Maajoukkueessa hän pelasi 19 ottelua, joissa hän teki kaksi maalia. O'Neill edusti Uruguayta yksissä MM-kisoissa, vuonna 2002.


title: Otto Korpijaakko

text: Otto Albert Korpijaakko (sukunimi vuoteen 1929 Stenij; 10. marraskuuta 1900 Jyväskylä – 30. syyskuuta 1958 Imatra) oli suomalainen rovasti ja kirjailija. Korpijaakko toimi Viipurin Diakonissalaitoksen johtajana vuosina 1931-1937 ja Sisälähetyksen johtajana vuosina 1937-1941.


title: Mike Mo Capaldi

text: Michael "Mike Mo" Capaldi, kutsumanimeltään "Mike Mo", on ammattirullalautailija. Hän on ollut mukana monessa rullalautailuelokuvassa, kuten Lakai: Fully Flared sekä Forecast.


title: Mike Mo Capaldi

text: Mike Mo suoriutui hyvin vuoden 2007 éS game of skate -kilpailussa, jossa hän sijoittui kolmanneksi Chris Colen ja Nyjah Hustonin jälkeen ja myös "Battle at the Berrics" kisassa, jossa hän tuli ensimmäiseksi voittaen 10 000 dollaria. Hän on myös tunnettu muutamasta maailmanennätyksestä. Hänellä on hallussaan esimerkiksi ennätys "eniten 'switch Treflip' -temppuja minuutissa"(17).


title: Mike Mo Capaldi

text: Mikeä sponsoroivat Girl,DC-shoes, Matix, Royal, Spitfire, Mob, Bones ja Skatelab.


title: Juan Burgueño

text: Juan Burgueño Pereira (s. 1923) on uruguaylainen entinen jalkapalloilija, joka pelasi hyökkääjänä.


title: Juan Burgueño

text: Burgueño kuului Uruguayn joukkueeseen vuoden 1950 MM-kilpailuissa, joissa Uruguay voitti mestaruuden; Burgueño ei pelannut kisoissa yhtäkään ottelua. Seuratasolla hän edusti muun muassa Danubiota.


title: Lempi Ikävalko

text: Lempi Ikävalko (9. toukokuuta 1901 Helsinki – 1994) oli suomalainen toimittaja ja runoilija.


title: Björn Ferm

text: Björn Ferm (s. 10. elokuuta 1944 Jönköping) on ruotsalainen entinen nykyaikainen viisiottelija.


title: Björn Ferm

text: Ferm saavutti Mexico Cityn olympialaisissa 1968 kultaa henkilökohtaisesta kilpailusta ennen András Balczóa ja Pavel Lednjovia. Hän oli mukana myös joukkuekisassa, jossa Ruotsi kuitenkin hylättiin. Ferm osallistui myös vuoden 1972 Münchenin olympialaisiin, joissa hän sijoittui henkilökohtaisessa kisassa kuudenneksi ja joukkuekisassa viidenneksi.


title: Enrique Ballesteros

text: Enrique Ballestero (s. 18. tammikuuta 1905 Montevideo – 11. lokakuuta 1969 Montevideo) oli uruguaylainen jalkapalloilija, pelipaikaltaan maalivahti.


title: Enrique Ballesteros

text: Ballesteros edusti Uruguayta yksissä MM-kisoissa, vuonna 1930. Tuolloin Uruguay myös voitti mestaruuden.


title: FC Sion

text: FC Sion on vuonna 1909 perustettu sveitsiläinen jalkapalloseura Sionin kaupungista Valais'n kantonista.


title: FC Sion

text: Seura on voittanut Sveitsin mestaruuden kaksi kertaa (1992, 1997). Sveitsin cupin finaalissa FC Sion on esiintynyt 14 kertaa ja hävinnyt vain vuonna 2017. Sion on cupissa toiseksi menestynein seura 19 cupmestaruutta voittaneen Grasshopper Club Zürichin jälkeen.


title: FC Sion

text: Seura pelaa kaudella 2018–2019 Sveitsin pääsarjassa.


title: A1

text: A1 voi tarkoittaa ainakin seuraavia asioita:


title: Arthur Crudup

text: Arthur "Big Boy" Crudup (tunnettiin myös nimellä "Pop" Crudup, 24. elokuuta 1905, Forest, Mississippi – 28. maaliskuuta 1974, Nassawadox, Virginia) oli yhdysvaltalainen bluesmuusikko, kitaristi ja laulaja. Bluespiirien ulkopuolella hänet tunnetaan parhaiten kirjoittamistaan lauluista, joita Elvis Presley myöhemmin versioi (muun muassa "That's All Right (Mama)", "My Baby Left Me" ja "So Glad You're Mine.").


title: Arthur Crudup

text: Crudup työskenteli siirtotyöläisenä ympäri etelää ja keskilänttä kunnes perheineen palasi Mississippiin vuonna 1926. Hän lauloi gospelia ja aloitti sitten blueslaulajan uransa Clarksdalen lähistöllä. Crudup vieraili Chicagossa Harmonizing Four -yhtyeen jäsenenä vuonna 1939 ja yritteli katulaulajan uraa ilman suurempaa menestystä. Levytuottaja Lester Melrose löysi hänet sattumalta kadulta ja syyskuussa 1941 Crudupista tuli RCA Victorin levyttävä artisti. Crudup levytti 1940-luvulla kappaleita kuten "Rock Me Mama", "Who's Been Foolin' You", "Keep Your Arms Around Me", "So Glad You're Mine" ja "Ethel Mae". Alkuperäinen "That's All Right" ilmestyi vuonna 1946, mutta ei silloin muodostunut hitiksi. Crudup lopetti levyttämisen RCA:lle vuonna 1954 rojaltiriitojen takia ja palasi työläiseksi.


title: Arthur Crudup

text: RCA:n jälkeen Crudup vaihtoi Checker-merkille ja esiintyi nimellä Percy Lee Crudup. Hän myös teki erään Elmore Jamesin singlen toisen puolen nimellä Elmer James, kun Elmore oli ollut tavoittamattomissa. Näihin aikoihin Crudup ja James kuuluivat aikansa superyhtyeeseen, jossa oli myös Sonny Boy Williamson II.


title: Arthur Crudup

text: Crudup palasi esiintyjäksi 1960-luvulla ja levytti myös joitakin albumeja Delmark ja Liberty-merkeille. Hän teki kiertueen Englantiin vuonna 1969 ja Australiaan vuonna 1972 sekä esiintyi Bonnie Raittin konserteissa. Tammikuussa 1974 Crudup sai sydänkohtauksen. Maaliskuun lopussa hän halvaantui ja kuoli 28. maaliskuuta 1974.


title: Arthur Crudup

text: Vuonna 1994 Crudup valittiin Blues Hall of Fameen.


title: Arthur Crudup

text: AlbumitKokoelma-albumit


title: Juan Carlos González

text: Juan Carlos González Ortiz (22. elokuuta 1924 – 15. helmikuuta 2010) oli uruguaylainen jalkapalloilija.


title: Juan Carlos González

text: Hän kuului Uruguayn jalkapallomaajoukkueeseen, joka voitti maailmanmestaruuden vuonna 1950 kukistettuaan finaalissa kotikentällään pelanneen Brasilian. Hän pelasi turnauksessa yhteensä kaksi ottelua. Seurajoukkuetasolla González pelasi CA Peñarolissa.


title: Sugar Sugar Rune

text: Sugar Sugar Rune () on shōjo-mangasarja, jonka tekijä on Moyoco Anno. Sitä on julkaistu Nakayoshi-lehdessä vuodesta 2004. Sarjan on piirtänyt ja käsikirjoittanut Moyoco Anno, ja siitä on tehty myös anime-versio. Suomessa sarjaa julkaisee Sangatsu Manga.


title: Sugar Sugar Rune

text: Kaksi ystävystä Chocola Meilleure ja Vanilla Mieux kilpailevat, kummasta tulee Taikamaan uusi kuningatar. Aina kun joku pojista ihastuu tyttöihin, nämä saavat tämän tunteen ja siitä tulee sydämen muotoinen timantti. Mitä vahvempi tunne, sitä arvokkaampi on saalis. Sääntönä on kuitenkin, ettei omaa sydäntään saa missään tapauksessa luovuttaa. Mutta joku tahtoo häiritä kilpailua, ja Chocolan ja Vanillan ystävyyskin joutuu mittelössä koetukselle. Chocola on nuori tyttö joka on päässyt kuningatarehdokkaaksi parhaan ystävänsä Vanillan kanssa. Vanilla on hyvin suloinen tyttö joka myös itkee usein, Chocola taas on räväkkä tyttö, joka on ilkeä muille. He menevät ihmismaailmaan, missä Chocola on epäsuosittu, kuten Vanilla Taikamaassa.


title: Sugar Sugar Rune

text: Kun Chocola ja Vanilla saapuvat ihmismaailmaan, heidän opettajanaan toimii mahtava velho ja ihmismaailmassa tunnettu rokkitähti Rockin Robin. Chocola ja Vanilla saavat luontevat japanilaiset nimet. Chocola Katoo ja Vanilla Aisu. Mutta kouluun saavuttuaan Chocola pettyy. Taikamaassa niin suosittu peloton ja ilkikurinen Chocola herättääkin kummeksuntaa ja pelkoa, ja Vanillan tapaisista pelokkaista ja kilteistä pidetään enemmän. Sarjan edetessä Chocola kuitenkin oppii tuomaan esiin viehätysvoimansa, ja sydänten saanti alkaa sujua. Mutta Chocola ja Vanilla saavat tietää, että koulussa on henkilö Taikamaasta, ja tytöt ovat hänen kohteenaan. Henkilö on Pierre Tempete De Neige, jäsenten kesken "Prinssi Pierre". Pierre on myös vihamielistä Ogren klaania, joka yrittää kostaa Chocolan ja Vanillan klaanille. Tyttöjen ystävyys ajautuu vaakalaudalle kilpailun myötä, sillä kun Chocola piipahtaa Taikamaassa ja saa kuulla, että huhutaan Vanillan äidin, nykyisen kuningattaren Candyn, olevan liitossa Ogrejen kanssa ja että Vanilla olisi Ogren tytär. Lopussa Pierre ja Chocola rakastuvat. Chocola löytää myös isänsä, joka oli vangittuna kääntöpuolen palatsiin. Animessa ja mangassa molemmissa Vanillasta tulee kuningatar, mutta vain animessa Vanilla ei kuitenkaan halua olla kuningatar vaan antaa kuningattaren viran Chocolalle.


title: Sugar Sugar Rune

text: Chocola on sarjan päähenkilö. Hän on lujatahtoinen, poikamainen ja peloton, ja pojat pelkäävät häntä. Välillä hän on liian energinen ja pirtsakka. Chocola kuitenkin onnistuu ystävystymään poikien kanssa ja lopulta saa pojat ihastumaan. Chocola sai ensimmäisen sydämensä Akira Mikadolta, mutta se oli lähes arvoton, koska se oli pissi, eli keltainen sydän.


title: Sugar Sugar Rune

text: Chocola on rakastunut ogreprinssi Pierreen, joka tuntee samoin Chocolaa kohtaan, mutta koska he ovat vihamiehiä, heidän rakkautensa on kielletty. Lopussa Chocola ja Pierre kuitenkin saavat toisensa.


title: Sugar Sugar Rune

text: Chocolalla on pitkät punaiset hiukset ja smaragdinvihreät silmät. Chocola on Houxin ja Saulen unelmatyttö, ja he ovatkin toivottaman ihastuneita Chocolaan. Chocolalle he ovat kuitenkin vain kavereita. Chocola on Taikamaassa erittäin suosittu poikien ja myös tyttöjen keskuudessa. Chocolan kutsuinpeto on Duke, joka sai valkoisen sydämen ja muuttui punahiuksiseksi velhoksi nimeltä Poivre.


title: Sugar Sugar Rune

text: Vanilla Mieux on hyvin kiltti ja lempeä tyttö, joka on Taikamaan nykyisen kuningattaren Candyn tytär ja Chocolan parhaita ystäviä. Hän ei ollut Taikamaassa järin suosittu, ja Chocola "hemmotteli" häntä. Esimerkiksi jos Vanilla ihastui johonkuhun, Chocola sanoi ihastukselle: "Hei pyydä Vanilla treffeille tai muutan sinut apinaksi". Mutta kun hän tuli Ihmismaahan hän olikin yhtäkkiä suosiossa, mutta Pierre sai Vanillan luulemaan, että on Ogre. Hänestä tuli hetkeksi Ogrejen prinsessa. Vanillan kutsuinpeto on Blanca, joka muuttui Blanc-sydämestä Libbyksi.


title: Sugar Sugar Rune

text: Pierre Tempête De Neige on ihastunut Chocolaan, mutta hän on Ogrejen prinssi, jolta rakkaus on kiellettyä. Ainakin animessa saadaan selville, että Pierre ei ole oikeasti Ogrien prinssi, vaan tavallinen Taikamaan poika, joka kaapattiin pienenä Ogrien prinssiksi. Pierrellä onkin oikeasti kaksi sydäntä, musta Noir-sydän, joka tekee Pierrestä pahan, ja hyvä sydän, joka on vaaleanpunaisena rakkaudesta Chocolaa kohtaa. Koulussa Pierre on hyvin suosittu, ja hänellä on oma "haaremi" eli Jäsenet. Pierre kerää jäseniltä mustasukkaisuuden Noir-voimaa. Hän on Noirilla hyvin jäisen oloinen ja kylmä, mutta oikeasti lempeä ja hauska. Pierren etunimi tarkoittaa kiveä, ja Tempete De Neige tarkoittaa lumimyrskyä.


title: Sugar Sugar Rune

text: Rocking Robin on Chocolan ja Vanillan opettaja ja "huoltaja" ihmismaailmassa. Hän on taikamaassa mahtava velho mutta Ihmismaailmassa suosittu rokkitähti! Harrastaa irtosuhteita kerätäkseen sydämiä (ezureja).


title: Jerzy Pietrzak

text: Jerzy Pietrzak (s. 19. heinäkuuta 1962 Krakova) on puolalainen pistooliampuja.


title: Jerzy Pietrzak

text: Jerzy Pietrzak on edustanut Puolaa olympialaisissa Soulissa 1988, Barcelonassa 1992, Atlantassa 1996 ja Sydneyssä 2000.


title: Backnang

text: Backnang on kaupunki Baden-Württembergissä, Saksan liittotasavallassa, noin 27 km Stuttgartista koilliseen. Se on neljänneksi suurin kaupunki Rems-Murr-Kreisin alueella ja ympäröivän seudun hallinnollinen keskus. Kaupungilla on asukaslukuunsa nähden (34 250 asukasta vuoden 2011 väestönlaskennassa). Sillä on suurempi merkitys, kuin pelkkä koko antaa ymmärtää. Backnang on osa historiallista Schwabenin aluetta.


title: Backnang

text: Kaupungin kulttuurielämän kohokohta on katufestivaali "Straßenfest" kesäkuun viimeisenä viikonloppuna. Juhliin saapuu tyypillisesti yli satatuhatta osallistujaa. Kaksi viikkoa katujuhlien jälkeen on nuorisokeskuksen järjestämä Murrin regatta itse rakennetuille veneille, jossa jaetaan palkintoja nopeussijoituksen lisäksi luovuudesta ja roskien keräämisestä.


Yhdistyneen kuningaskunnan jalkapallomaajoukkue on oikeutettu edustamaan Yhdistynyttä kuningaskuntaa olympialaisten jalkapalloturnauksissa. Joukkue otti osaa olympialaisiin ja pelasi ystävyysotteluita vuosina 1908–1972.


title: Yhdistyneen kuningaskunnan jalkapallomaajoukkue

text: Yhdistyneen kuningaskunnan osien Englannin, Skotlannin, Walesin ja Pohjois-Irlannin jalkapalloliitoilla on itsenäinen asema Euroopan jalkapalloliitossa ja Kansainvälisessä jalkapalloliitossa, minkä vuoksi ne osallistuvat kukin omilla maajoukkueillaan näiden liittojen järjestämiin kilpailuihin kuten maailman- ja Euroopan-mestaruuskilpailuihin. Kansainvälisessä olympiakomiteassa näin ei kuitenkaan ole, vaan koko valtiota edustaa Yhdistyneen kuningaskunnan olympiakomitea.


text: Jalkapallo oli ensimmäistä kertaa olympialaisten ohjelmassa vuonna 1900, jolloin pelattiin vain kaksi näytösluontoista ottelua kolmen joukkueen kesken. Yhdistyneestä kuningaskunnasta mukana oli lontoolaisen amatööriseuran Upton Parkin joukkue, joka voitti ainoassa ottelussaan pariisilaisen Club Français’n maalein 4–0. Mitaleita ei jaettu, mutta Kansainvälinen olympiakomitea on myöhemmin määrittänyt Yhdistyneen kuningaskunnan turnauksen kultamitalistiksi.


text: Ensimmäisessä virallisessa olympialaisten jalkapalloturnauksessa vuonna 1908 Yhdistynyt kuningaskunta voitti kultaa kukistamalla Ruotsin maalein 12–1, Alankomaat 4–0 ja Tanskan 2–0. Toinen kultamitali seurasi vuonna 1912, jolloin maa voitti Unkarin maalein 7–0, Suomen 4–0 ja Tanskan 4–2. Molemmilla kerroilla Yhdistynyttä kuningaskuntaa edusti Englannin amatöörimaajoukkue.


text: Yhdistynyt kuningaskunta ei ole osallistunut olympiajalkapalloon sitten vuoden 1972, jolloin Bulgaria pudotti joukkueen jo karsinnoissa. Lopputurnauksessa maa oli edellisen kerran vuonna 1960. Englannin jalkapalloliiton poistettua rajan amatöörien ja ammattilaisten väliltä vuonna 1974 ei Yhdistynyt kuningaskunta ole enää osallistunut, vaikka olympiajalkapallon ammattilaispelaajia koskevia rajoituksia on sittemmin lievennetty. Nykyään olympiajoukkueet koostuvat pääsääntöisesti alle 23-vuotiaista pelaajista.


text: Olympialaisten lisäksi Yhdistynyt kuningaskunta pelasi 1940–1960-luvuilla muutamia ystävyysotteluita muun Euroopan pelaajista koostuneita joukkueita vastaan.Yhdistyneen kuningaskunnan olympiakomitea ilmoitti muodostavansa sekä miesten että naisten jalkapallojoukkueen vuonna 2012 järjestettyihin Lontoon olympialaisiin, johon ne pääsivät isäntämaan edustajina suoraan ohi karsintojen. Normaalisti karsintoina toimivat miehissä alle 21-vuotiaiden Euroopan-mestaruuskilpailut ja naisissa maailmanmestaruuskilpailut.


text: Englannin jalkapalloliitto kannatti ajatusta yhdistetystä joukkueesta, mutta Skotlannin, Walesin ja Pohjois-Irlannin jalkapalloliitot kukin vuorollaan vastustivat sitä, eivätkä sallineet pelaajiensa osallistumista turnaukseen. Liittojen huolena oli niiden oman itsenäisen aseman heikkeneminen ja menettäminen lajin kansainvälisissä järjestöissä. Kansainvälisen jalkapalloliiton Fifan hallitus vakuutti kokouksessaan joulukuussa 2008, että olympialaisiin osallistuminen ei tule vaikuttamaan liittojen asemaan tulevaisuudessakaan huolimatta puheenjohtaja Sepp Blatterin aikaisemmasta suosituksesta, että joukkueet koostuisivat vain englantilaispelaajista. Fifa odotti osapuolten pääsevän sopuun maaliskuuhun 2009 mennessä. Konservatiivipuolueen johtaja David Cameron ehdotti erillisen karsintaturnauksen järjestämistä, jossa ratkaistaisiin, mikä joukkueista edustaisi koko valtiota.


text: Järjestelytoimikunnan puheenjohtaja Sebastian Coe ja Yhdistyneen kuningaskunnan pääministeri Gordon Brown ovat ehdottaneet miesten joukkueen valmentajaksi Manchester Unitedin monivuotista skottiluotsia Alex Fergusonia. Englannin maajoukkuetta vuodesta 2008 valmentanut italialainen Fabio Capello on ilmaissut kiinnostuksensa tehtävään.


title: Pohjoinen maakunta (Sierra Leone)

text: Pohjoinen maakunta on Sierra Leonen hallinnollinen alue. Sen pinta-ala on 35 936 km² ja asukasluku 2 508 201 (VL2015). Alueella asui tuolloin 35,4 prosenttia Sierra Leonen väestöstä. Pohjoisen maakunnan hallinnollinen keskus on Makeni.


title: Pohjoinen maakunta (Sierra Leone)

text: Maakunta on jaettu viiteen piirikuntaan, jotka ovat:


title: P. V. Lehtinen

text: Pekka Ville Lehtinen (s. 1969) on suomalainen elokuvaohjaaja. Hän on valmistunut ohjaajaksi Taideteollisen korkeakoulun elokuvataiteen osastolta.


title: P. V. Lehtinen

text: Lehtisen ohjaamat lyhytelokuvat ovat kiertäneet elokuvafestivaaleilla ympäri maailmaa ja keränneet monia arvostettuja palkintoja. Hänen palkittuja elokuviaan ovat muun muassa "Hyppääjä" ("The Diver", 2000), "Sirkka" ("2001"), "Krooli" ("The Crawl", 2004), "Keidas" (2007) ja "Sielunsieppaaja" (2011).


title: P. V. Lehtinen

text: Lehtinen asuu Helsingissä. Tällä hetkellä hän kirjoittaa ensimmäistä pitkää draamaelokuvaa "The Fountain Of A Whale", joka kertoo pojan ja ikivalaan tarinan.


title: P. V. Lehtinen

text: Lehtisen uimahyppääjä Helge Waseniuksesta kertova elokuva "Hyppääjä" ("The Diver", 2000) teki historiaa Tampereen elokuvajuhlilla: Se voitti elokuvajuhlien Grand Prix’n, kotimaisen kilpailun alle 30-minuuttisten elokuvien pääpalkinnon ja Risto Jarva -palkinnon, minkä lisäksi se oli myös nuorisoraadin ja yleisön suosikki. Koskaan aiemmin elokuvajuhlien historiassa ei yksi elokuva ole voittanut kaikkia merkittäviä palkintoja. "Hyppääjä" sai myös Milano International FICTS -festivaalilla parhaan elokuvan palkinnon.


title: Nemo (yhtye)

text: Nemo on vuonna 1998 perustettu suomalainen yhtye, jonka laulukieli on suomi.


title: J. Eskil Hindersson

text: Johan Eskil Hindersson (1869–1941) oli suomalainen arkkitehti. Hän työskenteli 1890-luvun alussa rakennusmestarina Helsingissä. Sen jälkeen hän toimi arkkitehtina vuosisadan vaihteen Kuopiossa puurakennusten suunnittelijana vuoteen 1904 saakka. Hindersson oli myös Turun kaupunginarkkitehti, ja hänet mainitaan yhdeksi johtavaksi suomalaiseksi jugendkauden arkkitehdiksi.


title: Itäinen maakunta

text: Itäinen maakunta on usean maakunnan nimi:Muita:


title: Imed Ben Younes

text: Imed Kacem Ben Younes (, s. 16. kesäkuuta 1974) on tunisialainen entinen jalkapalloilija, pelipaikaltaan hyökkääjä.


title: Imed Ben Younes

text: Ben Younes pelasi uransa aikana muun muassa CS Sfaxienissa ja Espérancessa. Hän on edustanut Tunisiaa yksissä MM-kisoissa, vuonna 1998. Sitä ennen hän oli myös vuoden 1996 kesäolympialaisissa.


title: Eteläinen maakunta (Sierra Leone)

text: Eteläinen maakunta on yksi Sierra Leonen maakunnista. Sen pinta-ala on 19 694 km² ja asukasluku 1 441 308. Maakunnan hallinnollinen keskus on Bo, joka on Sierra Leonen toiseksi suurin kaupunki. Eteläinen maakunta kattaa koko valtion eteläosan, mukaan luettuna Atlantin rannikolla sijaitsevan Sherbron saaren (Sherbro Island).


title: Eteläinen maakunta (Sierra Leone)

text: Eteläinen maakunta on jaettu neljään piirikuntaan. Lisäksi sherbro-kansalla on jonkinlainen oma pieni alueensa. Maakunnan neljä piirikuntaa ovat:


title: Schwein

text: Schwein (saksaa, ) on musiikkiyhtye, johon kuuluu yhtyeiden KMFDM, PIG, ja Buck-Tick jäseniä. Jäsenet Raymond Watts ja Imai Hisashi, molemmat työskennelleet yhdessä Schaft-nimisessä yhtyeessä, työskentelivät Schweinissä yhdessä Atsushi Sakurain (Buck Tick) ja Sascha Konietzkon (KMFDM) kanssa.


title: Schwein

text: Vuonna 2001 Schwein julkaisi albumin "Schweinstein", jota seurasi uudelleen miksattu ep nimeltä "Son of Schweinstein". Schwein esiintyi Japanissa kesällä 2001. Sascha Konietzko ei kuitenkaan ottanut osaa kiertueelle.


title: Arvi Laurila

text: Arvi Laurila on torppari Anton Laurilan toiseksi vanhin poika Väinö Linnan kirjassa Täällä Pohjantähden alla. Arvi kuvataan yksinkertaisena höhlänä, toisin kuin veljensä Uuno, joka syyllistyy kahteen tappoon. Suomen sisällissodassa Arvi liittyy punakaartiin ja kaatuu Ikaalisten rintamalla. Arvin ruumis jää viholliselle.


title: Arvi Laurila

text: Tiedon Arvin kaatumisesta tuo Laurilaan räätäli Aadolf Halme, joka pitää juhlavaan esitelmätyyliinsä pienen puheen vainajan muistolle. Aliina ja Anttoo kuuntelevat Halmeen puhetta erittäin välinpitämättömästi ja ilmeisesti myös siitä mitään käsittämättä. Halmeen lopetettua Anttoo murahtaa entistä isäntäänsä Kalle Töyryä tarkoittaen, että "kyllä toi vitjamuna tänkin vielä maksaa".


title: Uuno Laurila

text: Uuno Laurila on torppari Anton Laurilan poika Väinö Linnan kirjassa Täällä Pohjantähden alla.


title: Uuno Laurila

text: Laurilan perheen vanhin poika Antti on mielipuoli ja suljettu vaivaistalon mielisairasosastolle. Uunon isoveli Arvi on henkisesti hieman yksinkertainen ja käytökseltään törkeä, kun taas Uunossa alkavat jo lapsuudessa näkyä merkit siitä, etteivät hänelle ajan mittaan tulisi sanat riittämään. Alettuaan humaltuneena riehua eräässä Pentinkulman työväenyhdistyksen juhlassa hänet poistetaan tilaisuudesta, ja kotimatkan varrella hän särkee käsiinsä osuneella vedenkantokorennolla kuistin ikkunat Töyryn kauppiaan talosta. Töyryn kauppa sijaitsee paikalla, josta Laurilan torppa on vuonna 1907 häädetty.


title: Uuno Laurila

text: Ensimmäisen maailmansodan aikana myös Pentinkulmalla alkavat venäläisten viranomaisten määräyksestä linnoitustyöt, ja paikkakunnalle saapuu runsaasti vieraspaikkakuntalaista työväkeä. Riitauduttuaan Vänni-nimisen miehen kanssa Uuno tappaa tämän puukkotappelussa Ketunmäellä. Hän saa teosta viiden vuoden vankeustuomion ja istuu vankilassa, kunnes punakaarti vapauttaa hänet sisällissodan aikana ehdolla, että hän lähtisi rintamalle.


title: Uuno Laurila

text: Vapauduttuaan vankilasta Uuno käy kotona mukanaan runsaasti rahaa, jonka hän väittää olevan vankilan päivärahoja. Vankeusaikanaan Uuno on selvästi vieraantunut perheestään ja kuuntelee melko välinpitämättömästi perheen puheita kylän tapahtumista. Myöskään tieto vanhemman veljen Arvin kaatumisesta Ikaalisten rintamalla ei herätä hänessä juuri minkäänlaisia tunteita. Uuno käy hakemassa kirkonkylästä pontikkaa, jota hän nauttii isänsä Anttoon kanssa, ja juopoteltuaan he käyvät nöyryyttämässä entistä isäntäväkeään Töyryjä. Laurilat pakottavat Kalle Töyryn tekemään viljakuorman toimitettavaksi punakaartin esikuntaan kirkonkylään, ja Uuno komentaa isännän huutamaan säkkikuorman päältä ylistystä vallankumoukselle. Tästä suunniltaan joutunut Töyry julistaa metsässä piileskeleville pojalleen Arvolle ja Yllön Uoleville Lauriloiden menettäneen elämisen oikeutensa ja kehottaa näitä huolehtimaan siitä, että koko Laurilan perhe hävitetään sukupuuttoon.


title: Uuno Laurila

text: Viimeisenä iltana ennen punakaartilaisten lähtöä pitäjästä Uuno hakee isäntä Kalle Töyryn tämän kotoa ja ampuu tämän pimeällä metsätiellä sanoen, että "sinä et tätä lahtarien riemujuhlaa kattele". Teon jälkeen hän lähtee toisten punaisten mukana pakomatkalle kohti Lahtea, mutta jää kiinni matkan varrella Syrjäntaan taistelun yhteydessä. Töyryn pojat ja Yllön Uolevi noutavat Uunon sodan päätyttyä Hennalan vankileiriltä ja surmaavat hänet jossain kotimatkan varrella. Jälkeenpäin he ensin kertovat sitoneensa tämän puuhun ja ampuneensa siihen, mutta myöhemmin peruvat sanansa. Kun Uunon teloitus tulee sittemmin puheeksi pentinkulmalaisten keskuudessa, Töyryn Arvo muuttuu hiljaiseksi ja poistuu paikalta.


title: Elma Laurila

text: Elma Laurila on torppari Anton Laurilan ainoa tytär Väinö Linnan kirjassa "Täällä Pohjantähden alla". Elma kuvataan ronskina, mustakulmaisena tyttönä, joka ihastuu Koskelan Akuun, vaikka aluksi on ynseä tämän lähestymisyrityksiä kohtaan. Hän toimii Suomen sisällissodassa punakaartin keittiöllä. Hän pakenee Lahteen sodan lopussa, jossa joutuu vangiksi ja teloitetaan ampumalla kotoa, ilmeisesti Töyryiltä tulleen murhakäskyn perusteella.


title: Aliina Laurila

text: Aliina Laurila on torppari Anton Laurilan vaimo Väinö Linnan kirjasarjassa Täällä Pohjantähden alla.


title: Aliina Laurila

text: Aliinan ja Anttoon avioliitto on aikoinaan ollut pakon sanelema, sillä perheen esikoispoika Antti syntyi Aliinan ollessa vasta rippikouluiässä. Tapaus oli herättänyt paikkakunnalla suurta huomiota Aliinan nuoruuden vuoksi. Jatkuva riitely hermostuneen Anttoon kanssa on tehnyt Aliinasta kireän ja tylyn ja vanhentanut hänet ennenaikaisesti. Paljolti tämän vuoksi perheen lapsista on tullut huonotapaisia ja vaikeasti käsiteltäviä. Perheen pojista Arvi on henkisesti hieman yksinkertainen ja puheiltaan törkeä, ja hänessä sanotaan olevan annos mielipuolta vanhinta veljeä Anttia. Uuno taas on käytökseltään väkivaltainen, ja kun hän puukottaa kuoliaaksi Vänni-nimisen miehen, murhamiehen maine heittää varjonsa koko Laurilan perheen ylle.


title: Aliina Laurila

text: Kalle Töyry, jonka mailla Laurilan torppa sijaitsee, häätää Laurilan perheen talvella 1907, ja poliisi saapuu toimeenpanemaan häätöä. Tilanteesta suunniltaan joutunut Aliina pyllistää ensin Töyryn emännälle ja sitten jopa nimismiehelle. Kun syytekirjelmän laatija on hikisen urakan jälkeen saanut laadituksi Aliinan pyllistykselle lakitekstin mukaisen ja sivistyneiden ihmisten käytettäväksi sopivan kielellisen tulkinnan, Aliina tuomitaan oikeudessa 30 markan sakkoon.


title: Aliina Laurila

text: Hän myös seisoo maantiellä ojentamassa Uuno Laurilalle rahaa, kun tätä viedään vankilaan Ketunmäen puukkotappelun jälkeen. Kun Anttoo Laurila on teloitettu Suomen sisällissodan jälkiselvittelyissä, myös Aliina vangitaan, hänet tuodaan valkoisten vankileiriin ja hänet ammutaan. Teloitettaessa Aliinalla on virsikirja rintaa vasten painettuna.


title: Aliina Laurila

text: Aliinan, kuten myös tytär Elman, ampuminen oli Töyryn perheen yksityiskosto: he olivat jo Kalle Töyryn eläessä päättäneet hävittää Laurilat sukupuuttoon, ja isännän tappamisesta saatiin tekosyy. Ainoana perheestä jää vuoden 1918 tapahtumien jäljiltä eloon vajaamielinen esikoispoika Antti, joka on siirretty Laurilan torpan häädön yhteydessä hoidettavaksi vaivaistaloon ja esiintyy tarinassa viimeisen kerran talvisodan aikana.


title: Gary Gordon

text: Gary Ivan Gordon (30. elokuuta 1960 – 3. lokakuuta 1993) oli yhdysvaltalainen Delta-erikoisryhmään kuulunut sotilas, joka sai surmansa Mogadishun taistelussa. Gordonille myönnettiin Medal of Honor-urhoollisuusmitali hänen kuolemansa jälkeen.


title: Gary Gordon

text: Gordon syntyi Lincolnissa, Mainessa vuonna 1960. Han valmistui Academy of Mattanawcookista 1978, minkä jälkeen hän liittyi armeijaan.


title: Gary Gordon

text: Gordon osallistui somalialaisen sotalordi Mohamed Farrah Aididin kaappaustehtävään Mogadishussa, Somaliassa 3. lokakuuta. Kun isku oli päättymäisillään, Cliff Wolcottin Super 61-helikopteri ammuttiin alas kaupunkialueella. Putoamispaikalle lähti "Combat Search And Rescue Team" (CSAR) turvaamaan alueen. Vähän sen jälkeen Super 64-helikopteri ammuttiin alas, jonka miehistöön kuului muun muassa lentäjä Michael Durant. Gordon ja Randy Shughart halusivat lähteä pelastamaan alasammuttuja alueen raivoisten somalialaisten käsistä. Vähän aikaa pelastamisoperaation alkamisen jälkeen Gordon haavoittui erittäin vakavasti, johon hän lopulta menehtyi. Randy Shughart vei kaatuneen Gordonin CAR-15-rynnäkkökiväärin rikkoutuneeseen tiilitaloon suojautuneelle Durantille. Shughart ei pärjännyt yksin somalialaiselle väkijoukolle, vaan hänkin kaatui ennen apujoukkojen tuloa. Tämän vuoksi somalialaiset saivat vangiksi Durantin. Hänet onnistuttiin vapauttamaan viikkoa myöhemmin.


title: Lauri Kivioja

text: Lauri ”Late” Kivioja on Väinö Linnan kirjoissa Täällä Pohjantähden alla esiintyvä fiktiivinen autonkuljettaja ja punakaartilainen. Hänen isänsä on Vihtori Kivioja ja poikansa Aulis Kivioja, Kaarina Koskelan mies.


title: Lauri Kivioja

text: Lauri on luonteeltaan levoton eikä viihdy missään työpaikassa kovin kauan, vaan saattaa lähteä joskus kesken päivän yhtäkkisen mielijohteen valtaamana. Hän on muun muassa vähän aikaa apumiehenä Janne Kivivuoren rakennustyömaalla ja asemamiehenä pitäjän rautatieasemalla. Vihtori-isä toteaakin pojastaan: "Tulee minuun tossa kulkijan luonnossansa."


title: Lauri Kivioja

text: Hänet kuvataan herkeämättömän kiinnostuneena kaikenlaisiin ajoneuvoihin. Rautatieasemalla työskennellessään hän ostaa eräältä toiselta asemamieheltä vanhan polkupyöränrämän, jota muut kyläläiset käyvät Kiviojalla katselemassa. Asemakylästä Lauri löytää myös itselleen morsiamen, ja häitä vietetään Pentinkulman työväentalolla kesällä 1914, hieman ennen ensimmäisen maailmansodan syttymistä. Häävieraiden yhtenä puheenaiheena on juuri tapahtunut arkkiherttua Frans Ferdinandin murha. Häissä on tarjolla paikkakunnalla ennen näkemätöntä ruokaa, makaronilaatikkoa.


title: Lauri Kivioja

text: Ensimmäisen maailmansodan aikana kesällä 1915 kartanossa vierailee venäläisiä upseereja, jotka ovat liikkeellä kahdella autolla. Kun Lauri saa tietää asiasta, hän jättää siihen paikkaan työnsä kaukaisella niityllä ja kiirehtii polkupyörällään kartanoon ihailemaan autoja. Autonkuljettajien estelyistä huolimatta hän istuu vuorotellen kummankin auton ohjauspyörän ääressä miltei koko loppupäivän.


title: Lauri Kivioja

text: Hän liittyy Suomen sisällissodassa Pentinkulman punakaartiin, taistelee Ikaalisissa ja jää vangiksi Lahdessa. Kansalaissodan jälkeen hän hankkii ensin kuorma-auton ja sittemmin saa liikenneluvan myös linja-autolle.


title: Lauri Kivioja

text: Sotavuosina Kiviojan autoasiat pääsivät rempalleen: kahdesta linja-autosta parempi oli viety armeijalle ja paikallisbussi sekä kuorma-auto kulkivat häkäpöntöillä. Siksi Lauri oli jatkuvasti nokinen, mutta hän ei lannistunut vaan teki kauppaa kaikella. Kenen muun tahansa tekemänä esimerkiksi Tampereelle viety luvaton vehnälasti olisi jäänyt ratsiassa kiinni – Lauri pärjäsi kuitenkin hullun tuurilla ja ottamalla riskiä riskin päälle. Siksi Kiviojilla ei ollutkaan rahasta puutetta ja Koskelan Kaarina sai hienoja pukukankaita ja kenkiä enemmän kuin muut morsiamet, vaikka häät jäivätkin sodanjälkeiseen aikaan koska Aulis oli Laguksen joukkojen mukana ”siellä jossakin”.


title: Lauri Kivioja

text: Lauri on kolmannen kirjan lopussa jo kuollut sodan aikana häkäpöntöistä saamaansa syöpään.


title: Sha Sha

text: Sha Sha on amerikkalaisen Ben Kwellerin ensimmäinen sooloartistina julkaistu levy. Se ilmestyi vuoden 2002 marraskuussa ja sen pituus on 45 minuuttia 2 sekuntia.


title: Elias Kankaanpää

text:
Elias Kankaanpää eli Elkku on kuvitteellinen Väinö Linnan Täällä Pohjantähden alla -kirjoissa esiintyvä punakaartilainen ja kyläjuoppo. Hänet kuvataan huumorintajuisena irvailijana, joka saa Pentinkulmalla rauhassa laulaa vallankumouslauluja, vaikka toiset punaiset ovat yhä vankiloissa.
Kieltolain astuttua voimaan Elias myy pirtua vähittäin, tosin lähinnä niin vähän että saa itse olla käytännössä ilmaiseksi jatkuvassa humalassa. Kun kieltolaista äänestetään Elias tietenkin äänestää jatkamisen puolesta, tosin turhaan.


title: Elias Kankaanpää

text:
Hän myös trokaa kaikenlaista tavaraa, ja onnistuu myös kolmannessa osassa miltei juomaan itsensä hengiltä. Jos rahat loppuvat niin ettei saa uutta varastoa, hän käy kerjäämässä vanhalta pirtuajan hankkijaltaan Lauri Kiviojalta rahat uuteen. Lauri murisee periaatteesta:
– koska tietää että se on pienin riesa, ja Elias katoaakin kylästä joksikin aikaa.


title: Elias Kankaanpää

text: Eliaksella on nuorempi sisar, Aino ja vanhempi veli Antero, jolle heidän isänsä Kustaa luovutti torppansa kun hän katsoi ettei Eliaksesta ollut talonpitäjäksi. Kustaa kuului punakaartin esikuntaan. Hän kuoli Tampereen vankileirillä. Kansalaissodassa Elias oli signalisti eli torvensoittaja. Hän on harvoja punaisia, jotka ovat vielä 1950-luvulle sijoittuvassa kolmannen osan lopussa hengissä.


title: Preeti Leppänen

text: Preeti Leppänen on yksinkertainen mieshenkilö Väinö Linnan kirjasarjassa Täällä Pohjantähden alla. Hänen vaimonsa on Ison Manun kartanon kanapiika Henna Leppänen, ja hänellä on tytär Aune ja poika Valenti. Hän on köyhä ja muiden kyläläisten väheksymä mies, jonka alituisena tapana on hokea, että ”se on semmosta meitin tämmösten miesten”. Omalla tavallaan hänessä konkretisoituvat kaikki ne muutokset, jotka historia tuo Pentinkulmalle, vaikka hän usein ymmärtääkin ne aivan väärin.


title: Preeti Leppänen

text:
Leppäsen perheen asumus on kartanon omistama mäkitupa, oikeammin hökkeli, jonka pelkkä koossapysyminen on pieni ihme. Rakennuksessa on malkakatto, ja eteisen seinästä puuttuu joitakin lautoja, koska niitä on käytetty tulenvirikkeinä. Rikkinäinen ikkunaruutu on paikattu päreillä ja kangassäkillä. Pihamaalla on likavesien kaatopaikka, jota talon väki käyttää käymälänäkin. Sisällä mökissä tuntuu voimakkaana käytetystä tiskivedestä, mädäntyneistä ruoanjätteistä ja likaisista vaatteista uhoava löyhkä. Isäntäväen lisäksi mökissä asustaa pari kanaa; alkujaan niitä on ollut kolme, mutta paronin koira on tappanut niistä yhden.
Preeti esiintyy tarinassa ensimmäisen kerran ollessaan mukana Koskelan Jussin pärekattotalkoissa kesällä 1884. Työtä johtava Otto Kivivuori määrää hänet romuluisen, mutta saamattoman Anton Laurilan työpariksi.


title: Preeti Leppänen

text: Vuonna 1899 kirkkoherran rouva Ellen Salpakari kerää nimiä helmikuun manifestia vastustavaan Suureen adressiin, ja tässä tarkoituksessa hän poikkeaa myös Leppäsellä, koska nimien laatua tärkeämpää on niiden paljous. Preeti ei satu juuri sillä hetkellä olemaan kotona, millä ei tosin ole merkitystäkään, koska hän ei osaa kirjoittaa nimeään.


title: Preeti Leppänen

text: Preeti kuuluu Suomen sisällissodassa punaisiin ja tepastelee pappilan ohi tiellä kivääri selässä. Tällöin ruustinna Salpakari näkee hänet, ja huutaa: ”siinä menee meidän uusi hallituksemme”. Sodan aikana Preeti löytää murhatun paronin ruumiin joesta. Tapauksesta järkyttyneenä hän muistelee, kuinka hyvä ihminen paroni pohjimmiltaan hänelle oli; kerran tämä oli määrännyt hänelle annettavaksi kunnollisia patjaolkia, kun kartanon valttari olisi antanut puoliksi mädäntyneitä pahnoja.


title: Preeti Leppänen

text: Rangaistuksena punakaartin touhuistaan Preeti joutuu hautaamaan ammuttujen ruumiita, ja haluaa viedä Aleksin takin, mutta Alma Koskela antaa hänelle uuden takin kun hän käy Koskelasta lupaa kysymässä.


title: Preeti Leppänen

text: Kansalaissodan jälkeen Preeti käy työssä kartanossa ja vielä eläkkeelle jäätyään tilapäistöissä, koska hänen palkkansa on Leppäsen perheen ainoa rahalähde. Erään kerran hän putoaa navetan ylisiltä kovalle betonilattialle ja taittaa jalkansa, minkä vuoksi hän joutuu sairaalaan ja sitä tietä kunnalliskotiin. Preeti kuolee jatkosodan päätyttyä vaivaistalon halkovajaan hapuiltuaan vielä puolisokeana puita hakotukilleen.


title: Clap Your Hands Say Yeah

text: Clap Your Hands Say Yeah on yhdysvaltalainen indierock-yhtye. Yhtyeen omakustannedebyytti "Clap Your Hands Say Yeah" ilmestyi vuonna 2005. Albumi sai erittäin hyvän arvion Pitchfork Medialta ja sai siltä "Parhaan uuden musiikin" suosituksen. Yhtyeen suosio kasvoi entisestään, kun David Bowie ja David Byrne nähtiin sen konserteissa.


title: Sascha Konietzko

text: Sascha Konietzko (synt. 21. kesäkuuta 1961 Hampuri, Länsi-Saksa), myös tunnettu nimillä Sascha K ja Käpt'n K, on industrial-yhtye KMFDM:n nokkamies, joka perusti kyseisen yhtyeen vuonna 1984. Konietzko on ainoa KMFDM:n jäsen, joka esiintyy jokaisella yhtyeen albumilla. Hän on lisäksi perustanut monia KMFDM:n sivuprojekteja, kuten Excessive Force (1990), MDFMK (1999) yhdessä Lucia Cifarellin ja Tim Skoldin kanssa, sekä Schwein (2000). Konietzko asui Yhdysvalloissa vuosina 1991-2007. Konietzko ja Cifarelli avioituivat vuonna 2005 ja muuttivat yhdessä Saksaan vuonna 2007.


title: Sascha Konietzko

text: Vuonna 2006 Konietzko ja Cifarelli aloittivat Dean Garcian kanssa projektin nimeltä KGC. KGC:n ensimmäinen albumi Dirty Bomb julkaistiin 14. joulukuuta 2006.


title: Sascha Konietzko

text: Konietzko kutsuu itseään leikkisästi industrial rockin isäksi.


title: Henna Leppänen

text:
Henna Leppänen on Väinö Linnan kirjoissa Täällä Pohjantähden alla esiintyvä naishenkilö, Preeti Leppäsen vaimo, ja Aune ja Valenti Leppäsen äiti. Hän on hieman hömelö nainen, kartanon kanapiika, joka asuu Preetin kanssa murjussa.
Hän kuolee kirjan kolmannessa osassa sisäelinsairauteen.


title: Khaled Badra

text: Khaled Badra (, s. 8. huhtikuuta 1973 Kairouan, Tunisia) on tunisialainen entinen jalkapalloilija ja nykyinen valmentaja.


title: Khaled Badra

text: Badra aloitti uransa kotikaupunkinsa JS Kairouanissa vuonna 1994, jossa yhden kauden jälkeen hän siirtyi Espéranceen. Pian Badra nousi joukkueensa vakiopuolustajaksi ja hyvien otteiden myötä häntä kutsuttiin Tunisian Marcel Desaillyksi muun muassa luotettavuuden ja kovan taklauksen myötä. Kaudella 1996/1997 Badra kuului maansa parhaimpiin puolustajiin ja hänet kutsuttiin vuoden 1996 kesäolympialaisiin. Badra pelasi Espérancessa aina kauteen 1999/2000 asti, jonka aikana hän ehti voittaa muun muassa kolme Tunisian liigamestaruutta ja kaksi Tunisian Cuppia.


title: Khaled Badra

text: Badra siirtyi kaudella 2000/2001 Turkkiin Denizlisporiin, jossa hän ei saavuttanut kotimaansa tavoin suurta menestystä. Badra kuitenkin kuului joukkueensa vakiopuolustajiin pelaten 26 ottelua. Seuraavaksi hän kokeili uraansa Italiassa, lainasopimuksella Genoan joukkueessa, jossa Badran peliaika jäi kohtuulliseksi pelaten yhteensä 16 ottelua sarjan 38 ottelusta. Maalinteossa hän onnistui kahdesti joukkueen sijoittuessa Serie B:ssä sijalle kaksitoista. Lyhyen Euroopan kiertueen päätteeksi Badra siirtyi Saudi-Arabiaan Al-Ahliin, jossa hän vietti yhden kauden. Kausi meni varsin hyvin Al-Ahlin sijoittuessa liigassa toiseksi ja Badran pelatessa 18 ottelua kauden 22 ottelusta. Hyvästä kaudesta huolimatta Badra siirtyi takaisin kotimaahansa Espéranceen vuonna 2003, jossa hän vietti kolme kautta voittaen kaksi liigamestaruutta vuosina 2004 ja 2006. Tämän jälkeen Badra siirtyi takaisin Al-Ahliin, jossa hän oli joukkueensa vakiopelaajia. Vuodet 2008-2009 Badra edusti kotimaansa seuraa Espérancea, jossa hän on myös lopetti uransa.


title: Zach Galligan

text: Zachary "Zach" Wolfe Galligan (s. 14. helmikuuta 1964) on yhdysvaltalainen näyttelijä. Hänet muistetaan varsinkin roolista kauhu- ja komediaelokuvassa "Gremlins – riiviöt" (1984).


title: Zach Galligan

text: Galligan syntyi New Yorkissa ja valmistui Columbian yliopistosta.


title: Polly Holliday

text: Polly Dean Holliday (s. 2. heinäkuuta 1937) on yhdysvaltalainen näyttelijä. Hän voitti Golden Globe -palkinnot vuosina 1979 ja 1980 roolistaan televisiosarjassa "Alice". Lisäksi hän on esiintynyt muun muassa elokuvassa "Riiviöt" (1984) sekä teatterissa.


title: Hugo Noth

text: Hugo Noth (s. 1943 Fribourg, Sveitsi) on saksalainen harmonikkataiteilija ja -pedagogi.


title: Hugo Noth

text: Noth opiskeli harmonikansoittoa Trossingenissa vuodesta 1964 alkaen Fritz Doblerin johdolla. Tämän lisäksi hän opiskeli säveltämistä, soitinnusta ja harmoniaa Helmut Degenin ja Bernhard Rövenstrunckin johdolla.


title: Hugo Noth

text: Noth on kansainvälisesti arvostettu harmonikkapedagogi, joka on opettanut Trossingenin musiikkikorkeakoulussa vuodesta 1972. Hän on antanut lukuisia konsertteja ja mestarikursseja Euroopassa, Etelä- ja Pohjois-Amerikassa, Kanadassa ja Venäjällä. Hän kuuluu myös Pariisia pääpaikkanaan pitävään Itinéraire-yhtyeeseen, joka on keskittynyt uuteen musiikkiin.


title: Hugo Noth

text: Nothin aloitteesta on sävelletty lukuisia harmonikalle ja kamarimusiikkikokoonpanoille suunnattuja teoksia ja hän on työskennellyt tiiviissä yhteistyössä monien nykysäveltäjien kanssa. Hän on ensiesittänyt yli 230 nykymusiikkiteosta.


title: Biff McGuire

text: William Biff McGuire (s. 25. lokakuuta 1926) on yhdysvaltalainen näyttelijä. Hän on esiintynyt muiden muassa elokuvissa "Serpico – kadun tiikeri" (1973) ja "Ihmissusi Washingtonissa" (1973).


title: Biff McGuire

text: New Havenissa, Connecticutissa syntynyt McGuire meni vuonna 1960 naimisiin näyttelijä Jeannie Carsonin kanssa. Hän on saanut uransa aikana kaksi Tony-ehdokkuutta.


title: Kirsi Virtanen

text: Kirsi Virtanen tai Niemi-Virtanen (s. 8. elokuuta 1964 Kannus) on suomalainen toimittaja ja kokkolalaisen Suomen Elinkeinoalojen Tiedotuskeskus Oy:n tuottaja.


title: Kirsi Virtanen

text: Virtanen on työskennellyt vapaana toimittajana. Hänen juttujaan ovat julkaisseet muun muassa Helsingin Sanomat, Ilta-Sanomat ja Suomen Kuvalehti. Virtanen toimi Yleisradion selostajana Eurovision laulukilpailussa vuosina 1993 ja 1994 sekä toimitti nimikko-ohjelmaansa Yle Radio 1 -kanavalla keskiviikkoisin 2007–2011. Ohjelma sai paljon huomiota kantaa ottavan tyylinsä vuoksi ja Skepsis-yhdistys myönsi Kirsi Virtaselle Sokrates-palkinnon rationaalisen ajattelun edistämisestä.


title: Kirsi Virtanen

text: Virtanen on julkaissut kirjan "Lupa olla nainen" (2008). Kirja kertoo naisellisuudesta ja naisasialiikkeen eri muodoista. Hän oli Kokkolan Sosialidemokraattien johtokunnan jäsen 2012- 2014 ja kirjoittaa blogeja Uuteen Suomeen ja Uusi demari.fi-portaaliin.


title: Jeannie Carson

text: Jeannie Carson (s. 23. toukokuuta 1928) on brittiläinen näyttelijä ja koomikko. Hän meni vuonna 1960 naimisiin yhdysvaltalaisen näyttelijä Biff McGuiren kanssa.


title: Jeannie Carson

text: Carson muistetaan varsinkin komediasarjasta "Hey, Jeannie!" ja teatterista. Hänellä on ollut myös elokuvarooleja, uran varhaisessa vaiheessa nimellä Jean Carson.


title: Jeannie Carson

text: Carsonilla on tähti Hollywood Walk of Famella.


title: Robert Lockwood Jr

text: Robert Lockwood Jr (27. maaliskuuta 1915 Marvell, Arkansas – 21. marraskuuta 2006 Cleveland, Ohio) oli yhdysvaltalainen blueskitaristi, joka sai oppinsa Robert Johnsonilta.


title: Robert Lockwood Jr

text: Lockwood syntyi Arkansasissa Turkey Scratchin kylässä. Kahdeksanvuotiaana hän alkoi soittaa urkuja isänsä kirkossa. Robertin äiti eli kuuluisan bluesmuusikon Robert Johnsonin kanssa silloin tällöin kymmenen vuoden ajan erottuaan Robert Lockwoodin isästä. Lockwood oppi Johnsonilta kitaransoiton ja lavaesiintymisen taidon. Tästä syystä häntä alettiin kutsua ”Robert Junior” Lockwoodiksi.


title: Robert Lockwood Jr

text: Viisitoistavuotiaana Lockwood soitti jo ammattilaisena Helenan alueella. Hän soitti usein ”isäpuolensa” Johnsonin kanssa ja silloin tällöin myös muun muassa Rice Millerin (myöhemmin Sonny Boy Williamson II), Howlin’ Wolfin tai Johnny Shinesin kanssa. Lockwood soitteli Mississipin suiston alueella läpi 1930-luvun kapakoissa ja kadunkulmissa.


title: Robert Lockwood Jr

text: Ensimmäiset levytyksensä Lockwood teki vuonna 1941 yhdessä Doctor Claytonin kanssa Bluebird Recordsille Aurorassa, Illinoisissa. Samoissa sessioissa äänitettiin myös neljä kappaletta, jotka julkaistiin kahtena singlenä Lockwoodin omalla nimellä.


title: Robert Lockwood Jr

text: Lockwood ja Williamson esiintyivät helenalaisen radioaseman KFFA:n "King Biscuit Time" -ohjelman ensimmäisessä lähetyksessä. 1940-alkupuolella pari soitteli paljon yhdessä Helenan ympäristössä ja myös King Biscuit Timessa. Vuosina 1944–1949 Lockwood soitti West Memphisissä, St. Louisissa, Chicagossa ja Memphisissä. Lockwood vaikutti B. B. Kingiin tämän uran alkuvaiheessa ja myös soitti Kingin yhtyeessä sen alkuaikoina Memphisissä.


title: Robert Lockwood Jr

text: Vuonna 1950 Lockwood asettui Chicagoon ja vuosikymmenen lopulla levytti useita kertoja Williamsonin kanssa Chess Recordsille. Mukana sessioissa olivat myös Willie Dixon ja Otis Spann. Lockwood esiintyi ja/tai levytti myös muun muassa Little Walterin, Sunnyland Slimin, Eddie Boydin ja Muddy Watersin kanssa.


title: Robert Lockwood Jr

text: Vuonna 1961 Lockwood muutti Ohioon Clevelandiin vaimoineen ja asui siellä kuolemaansa saakka. Vuosikymmenen alussa hän esiintyi ”Bob Lockwood, Jr., and Combo” -yhtyeen kanssa vakituisesti kaupungissa Loving’s Grillissä. 1970-1990-luvuilla Lockwoodin ”All Stars” -yhtye esiintyi monilla keikkapaikoilla ja kuolemaansa asti hän soitti Fat Fish Bluessa joka keskiviikkoilta kello kahdeksasta alkaen. ”All Stars” on jatkanut keikkailua siellä Lockwoodin kuolemankin jälkeen.


title: Robert Lockwood Jr

text: Cleveland-vuosinaan Lockwood teki myös merkittäviä levytyksiä, ensin pari albumia All Starsin kanssa Trix Recordsille ja sitten yhdessä Johnny Shinesin kanssa kaksi levyä Rounders-merkille. Vuonna 1982 ilmestyi ranskalaiselle Black and Blue -merkille sooloalbumi "Robert Lockwood Jr Plays Robert and Robert", jossa Lockwood soitti 12-kielisellä kitarallaan omia ja Robert Johnsonin kappaleita. Lokakuussa 2004 äänitettiin Dallasissa livealbumi "Last of the Great Mississippi Delta Bluesmen: Live In Dallas", jolla Lockwood soitti yhdessä Henry James Townsendin, Joe Willie ”Pinetop” Perkinsin ja David Honeyboy Edwardsin kanssa. Albumi voitti parhaan perinteisen blueslevyn Grammy-palkinnon helmikuussa 2008.


title: Robert Lockwood Jr

text: Lockwood kuoli 91-vuotiaana kärsittyään aivoaneurysmasta ja sydäninfaktista.


title: Valdemar IV Atterdag

text: Valdemar IV Atterdag (noin 1320 – 24. lokakuuta 1375) oli Tanskan kuningas 1340–1375. Hän oli Kristofer II:n nuorin poika. Valdemar vietti suurimman ajan nuoruudestaan maanpaossa.


title: Valdemar IV Atterdag

text: Kun interregnumin aikana suurinta osaa Tanskasta hallinnut Gerhard III oli murhattu, julistettiin Valdemar kuninkaaksi vuonna 1340. Valdemar pyrki saattamaan koko Tanskan lujan valtansa alle. Valdemar myi Viron Saksalaiselle ritarikunnalle vuonna 1346 ja valloitti Tanskan aiemmin menettämät Skånen, Hallandin, Öölannin ja Gotlannin. Lisänimi Atterdag tarkoittaa kirjaimellisesti "jälleen päivä" eli idiomaattisemmin jokseenkin 'Päivänpaluu' ja viittaa järjestyksen palautumiseen maassa interregnumin jälkeen.


title: Valdemar IV Atterdag

text: Valdemarilla oli useita lapsia, joista merkittävin oli ehkä Norjan kuningas Haakonille naitettu tytär, Margareeta, josta tuli myöhemmin Margareeta I. Margareetan aikaansaannoksia oli muun muassa Kalmarin unioni.


title: John Bush

text: John Bush (s. 21. kesäkuuta 1963 Los Angeles, Yhdysvallat) on yhdysvaltalainen laulaja. Hän on tullut tunneksi Armored Saintin (1982–1992, 1999-) ja Anthraxin (1992–2005) laulajana. 1980-luvun alkupuolella häntä pyydettiin myös Metallican laulajaksi, josta hän kieltäytyi. Hänellä on kaksi lasta, tytär Jezebelle ja poika Giuseppe.


title: John Bush

text: Armored Saint


title: John Bush

text: Anthrax


title: Nicolás Almagro

text: Nicolás Almagro (s. 21. elokuuta 1985 Murcia) on espanjalainen tennispelaaja. Hän on parhaimmillaan ollut kaksinpelin maailmanlistalla sijalla yhdeksän (toukokuussa 2011). Nelinpelissä hän on menestynyt heikommin.


title: Nicolás Almagro

text: Almagro on voittanut ammattilaisurallaan 12 kaksinpeliturnausta, kaikki massakentillä. Grand Slam -turnauksissa hän on neljä kertaa päässyt puolivälieriin, Ranskan avoimissa vuosina 2008, 2010 ja 2012 sekä Australian avoimissa 2013. Vuoden 2008 turnauksessa hän voitti ensimmäisellä kierroksella Serbian Boris Pašanskin, toisella kierroksella Argentiinan Sebastian Decoudin, kolmannella kierroksella kymmenenneksi sijoitetun Britannian Andy Murrayn ja neljännellä kierroksella Ranskan Jérémy Chardyn. Puolivälierissä hän hävisi neljättä peräkkäistä mestaruutta tavoitelleelle maanmiehelleen Rafael Nadalille luvuin 1–6, 1–6, 1–6. Vuoden 2010 turnauksessa Almagro voitti alankomaalaisen Robin Haasen, belgialaisen Steve Darcisin, ukrainalaisen Aleksandr Dolgopolovin ja maanmiehensä Fernando Verdascon mutta hävisi Rafael Nadalille lukemin 6–7(2), 6–7(3), 4–6. Vuonna 2012 Almagro voitti Ranskassa italialaisen Paolo Lorenzin, kyproslaisen Marcos Baghdatisin, argentiinalaisen Leonardo Mayerin ja serbialaisen Janko Tipsarevicin, mutta hävisi puolivälierissä jälleen Nadalille lukemin 6–7(4), 2–6, 3–6.


title: Nicolás Almagro

text: Vuosina 2005–2007 Almagro selviytyi Ranskan avoimissa toiselle kierrokselle. Yhdysvaltain avoimissa hän on parhaimmillaan edennyt neljännelle kierrokselle vuonna 2012. Wimbledonissa hän on selviytynyt kolmannelle kierrokselle vuosina 2009, 2011 ja 2012. Australian avoimissa hän hävisi vuosina 2005–2008 avausottelunsa kunnes voitti vuonna 2009 kaksi ottelua ja karsiutui vasta kolmannella kierroksella. Vuosina 2010–2012 hän selviytyi Australian avoimissa neljännelle kierrokselle.


title: Itäinen maakunta (Sierra Leone)

text:
Itäinen maakunta on yksi Sierra Leonen maakunnista. Sen hallintokeskus on Kenema.
Maakunnan väkiluku oli vuoden 2015 väestönlaskennassa 1 642 370. Maakunnan pinta-ala on 15 553 neliökilometriä.


title: Itäinen maakunta (Sierra Leone)

text: Itäinen maakunta on jaettu kolmeen piirikuntaan, jotka ovat:


title: Igor Semšov

text: Igor Petrovitš Semšov (, s. 6. huhtikuuta 1978 Moskova, Neuvostoliitto) on venäläinen jalkapalloilija, pelipaikaltaan keskikenttäpelaaja.


title: Igor Semšov

text: Semšov pelasi suurimman osan seuraurastaan Moskovassa. Hän pelasi juniorina TsSKA Moskovan riveissä, kunnes vuonna 1998 siirtyi Torpedo Moskovaan, jossa hän viihtyi seuraavat seitsemän vuotta. Vuonna 2006 Semšov siirtyi Dynamo Moskovan joukkueeseen.


title: Igor Semšov

text: Maajoukkueessa Semšov pelasi 57 ottelua, joissa hän teki kolme maalia. Hän edusti Venäjää MM-kisoissa 2002 ja EM-kisoissa 2004. Semšov valittiin myös Venäjän joukkueeseen vuoden 2008 EM-kisoihin.


title: Sami Toiviainen

text: Sami Toiviainen (s. 2. marraskuuta 1974 Kuusankoski) on suomalainen koripallovalmentaja, joka valmentaa Korisliigassa pelaavaa Tampereen Pyrintöä.


title: Sami Toiviainen

text: Toiviainen on valittu kahdesti Korisliigan vuoden valmentajaksi: vuonna 2009 hän valmensi Namika Lahden Suomen mestariksi ja vuonna 2013 hän johdatti KTP:n SM-hopealle. Toiviainen on valmentanut myös Suomen nuorisomaajoukkueissa.


title: Sami Toiviainen

text: Pelaajaurallaan Toiviainen voitti 22-vuotiaiden Suomen mestaruuden. Tämän jälkeen hän työskenteli Namika Lahden organisaatiossa, jossa hän valmensi seuran juniorijoukkueita. Kaudella 2007–2008 hän valmensi ensimmäistä kertaa urallaan Korisliigassa päävalmentajana, sillä hänet nostettiin Namika Lahden päävalmentajaksi. Seuraavalla kaudella Lahti voitti Suomen mestaruuden, ja Toiviainen valittiin Korisliigan vuoden valmentajaksi.


title: Sami Toiviainen

text: Toiviainen valmensi Lahtea kauden 2010–2011 loppuun asti, jolloin hän siirtyi KTP-Basketin organisaatioon valmentamaan seuran juniorijoukkueita. Joulukuussa 2011 KTP antoi päävalmentaja Lars Ekströmille potkut, jolloin Toiviainen siirtyi joukkueen päävalmentajaksi. Kaudella 2012–2013 hän valmensi KTP:n SM-hopealle ja kauden päätteeksi hänet valittiin jo toista kertaa urallaan Korisliigan vuoden valmentajaksi. Maaliskuussa 2014 Toiviainen ilmoitti jättävänsä KTP:n kauden 2013–2014 jälkeen. Toukokuussa 2014 julkistettiin Toiviaisen siirtyvän Kauhajoen Karhun päävalmentajaksi kolmivuotisella sopimuksella. Helmikuussa 2016 Toiviainen saavutti historian 12. valmentajana 400 miesten pääsarjaottelun rajan.


title: Sami Toiviainen

text: Toukokuussa 2017 Toiviainen siirtyi Tampereen Pyrinnön päävalmentajaksi yksivuotisella sopimuksella johon sisältyi kahden lisävuoden optio. Apuvalmentajakseen hän sai Ilpo Rantasen. Miesten edustusjoukkueen lisäksi Toiviainen toimii Pyrinnön akatemiavalmennuksessa.Toiviainen syntyi Kuusankoskella vuonna 1974. Hän muutti opiskelujen vuoksi Lahteen vuonna 1996, ja juniorien valmentamisen hän aloitti vuonna 1997. Toiviainen tapasi myös koripallojunioreita valmentaneen avovaimonsa Lahden-aikanaan, ja pariskunnalla on kaksi tytärtä.


title: Läntinen alue

text: Läntinen alue on yksi Sierra Leonen hallinnollisista alueista. Se kattaa Sierra Leonen pääkaupungin Freetownin ja sen ympäröivän maaseudun. Freetown on Läntisen alueen pääkaupunki. Alueen väkiluku oli 1 500 234 (väestönlaksenta 2015) pinta-ala on 557 neliökilometriä.


title: Läntinen alue

text: Läntinen alue on jaettu


title: 7 tassua ja Penny

text: Seitsemän tassua ja Penny on kirjasarja, jonka on luonut itävaltalainen Thomas Brezina. Osia kirjasarjassa on ilmestynyt saksaksi 37 kappaletta. Näistä 28 on käännetty suomeksi.


title: 7 tassua ja Penny

text: Tarina kertoo Penelope "Penny" Moosburgerista, joka on luonteeltaan temperamenttinen, rohkea ja eläinrakas. Moosburgerin perheeseen kuuluvat isä Matthias, äiti Margit, isoveli Kolumbus ja pikkuveli Romeo. He asuvat vanhassa sepän talossa laaksossa kaupungin ulkopuolella. Talon ensimmäinen kerros toimii lähinnä eläinlääkärin vastaanottona. Perheen taloudenhoitaja on erikoislaatuinen punkkari Ivan ja eläinlääkärin vastaanotolla auttaa taitava Elvis (oikea nimi Franz). Toisessa kerroksessa on keittiö ja olohuone sekä makuuhuoneet. Kolmas kerros on ainoastaan perheen lasten aluetta, johon aikuisilla on pääsy vain hätätapauksissa. Moosburgereiden piha-aitauksessa majailee muiden muassa kaksi aasia, kanoja, riikinkukkoja ja kaksi vuohta, jotka Pennyn isä on pelastanut teurastukselta. Pennyllä on kaksi koiraa: elokuvakoira Robin, jonka omistaja Susan halvaantui kuvauksissa, sekä temppelikoira Milli, joka heitettiin liikkuvasta autosta ja jonka Penny pelasti. Pennyllä menee koulussa hyvin, vaikka hän ei ole kovin suosittu. Matematiikka on Pennylle kuitenkin hyvin vaikeaa. Koirat tulevat hänen kanssaan kouluun, jonka aulassa ne odottavat kiltisti viltillä, jonka koulun talonmies on laittanut koiria varten.


title: 7 tassua ja Penny

text: Penny on tarinan päähenkilö. Hän joutuu usein hankaluuksiin, joista kuitenkin selviää. Penny haluaa isona eläinlääkäriksi, kuten isänsä. Hän on jo ratkaissut monta eläimiin liittyvää pulmaa ja pelastanut samalla niiden henkiä. Pennyn paras ystävä on Ines, vaikka he ovat toistensa vastakohdat. Penny on pitkä ja vaaleahiuksinen. Hän käyttää t-paitoja ja farkkuja mukavuuden vuoksi eikä välitä muodista. Penny on ihastunut Elvikseen, joka tuntee samoin.


title: 7 tassua ja Penny

text: Matthias on Pennyn,Romeon ja Kolumbuksen isä ja todella taitava ja tunnollinen eläinlääkäri. Hän pitää omaa vastaanottoaan kodin ensimmäisessä kerroksessa. Matthiaksella on apunaan Elvis, joka osaa käsitellä eläimiä taitavasti. Matthias on aamuäreä, mutta muuten todella maltillinen ja ystävällinen. Hän ei ymmärrä ihmisten tunteista paljonkaan ja kätkee omat surunsa hyvin. Vain silloin, kun lapset aiheuttavat hänelle isoja ongelmia, hänen otsasuonensa pullistuvat ja hän saattaa suuttua. Matthias ei osta vaatteita turhaan, koska hänen mielestään riittää, että ihmisellä on kolme paitaa ja kahdet housut.


title: 7 tassua ja Penny

text: Margit on Pennyn äiti, joka tutkii eläinten käyttäytymistä ja on usein työmatkoilla Afrikassa. Hän on luonteeltaan äärimmäisen tyyni ja hillitty eikä menetä malttiaan vaikeissakaan tilanteissa. Margit toimii tutkimustensa lisäksi miehensä avustajana vastaanotolla.